
הקלות בבחינות הבגרות לתלמידים עולים חדשים

היו"ר זאב אלקין:

בוקר טוב. אנחנו נתחיל, למרות שנראה שיש לי סיכוי היום ללכת בדרכו של ידידי הרב ליצמן, ולנהל את הישיבה לבד, אבל דווקא הדוגמה שלו מראה שזה לא מפריע להגיע לתוצאות.


נתחיל בדיון ואני מקווה שמישהו מחברי יצטרף, אני מראש מתנצל בשמם, כי במקביל לדיון הזה נערכת הופעת שרת החינוך בוועדת החינוך והתרבות, אז יכול להיות שזאת הסיבה. ניסינו להזיז את הישיבה, אבל היה כבר מאוחר לשנות את המועד.


הנושא שאנחנו מתחילים לדון בו השבוע הוא בחינות הבגרות, ואולי אף נגיע לכלל נושא הבחינות עבור תלמידים עולים. אנחנו נבקש מנציגי משרד החינוך קודם כול להציג לנו תמונת מצב. סקירה שהואיל בטובו מר אלי זרחין להכין לנו, הופצה ביניכם, כך שאתם יכולים להיעזר בה, אבל נשמע דברים מסודרים מפי משרד החינוך. 


עמיהוד בהט:

 באופן עקרוני, אנחנו מדברים על שני מרכיבים בסוגיה של בחינות הבגרות. ראשית, הפעולות שהמשרד נוקט על מנת לסייע לתלמידים עולים למצות את מלוא יכולתם בבחינות הבגרות, ולהצליח בבחינות; לזכות בתעודת בגרות, ולזכות שתעודת הבגרות גם תהיה איכותית. שנית, כל מה שקשור לתנאי ההיבחנות בבחינות הבגרות – המבנה, הנהלים שמאפיינים אחת לכמה שנים את החידושים בתחומים, וזה גם מה שבא לידי ביטוי בטבלה שמונחת בפניכם.


באשר למערך בכלל, כל תלמיד עולה שעלה לאחר גיל 12, נחשב לעולה זכאי להיבחן בבחינות בגרות מותאמות לעולים, שכוללות בחינות מותאמות במקצועות החובה – למעט מתמטיקה ואנגלית – דהיינו מקצועות החובה עתירי המלל, ולהיבחנות בבחינות רגילות ואחרות, אבל עם אפשרויות נוחות להתאים גם את הבחינות האלה לתלמידים העולים. 


התלמידים בחטיבה העליונה – כמו בשאר חטיבות הגיל – מקבלים שיעורי עזר לפי סדר גודל של שעה לתלמיד במהלך של ארבע שנים.


היו"ר זאב אלקין:

האם זו אותה שעה כמו של עברית, או שזוהי תוספת?


עמיהוד בהט:


זאת השעה. 

היו"ר זאב אלקין:


אם התלמיד הוא תלמיד בשנה-שנתיים ראשונות, זה אמור לכסות גם על עברית וגם על הכנה לבגרות. 


עמיהוד בהט:


נכון, אבל אם בשנה מסוימת הוא נבחן בשלוש בחינות בגרות – הוא זוכה לעוד שעה אחת, כדי להכין אותו לבגרות. במלים אחרות, שיעורי העזר מיועדים קודם כול להכנה בתחום העברית- ודאי בתחילת הדרך – ואחר כך בהדרגה יותר בתחום המקצועות.


במקומות שהם עתירי עולים – הדבר איפשר תמיד, עכשיו קצת פחות - - -

היו"ר זאב אלקין:

חלק מאותה בעייתיות.


עמיהוד בהט:


חלק מאותה בעייתיות. אנחנו בקצה השני של אותו אולפן שדיברנו עליו בישיבה הקודמת. כאשר ישנו מיעוט בתלמידים נבחנים או זכאים בבתי-הספר, בחטיבות העליונות, הרי שבסופו של דבר המסגרות הופכות להיות יותר קטנות, והמשאבים האלה שנועדו בין היתר גם לסייע פרטנית, אבל גם כדי ליצור קבוצות של למידה, הם בוודאי יורדים בהיקפם המספרי, מטבע הדברים. 

היו"ר זאב אלקין:

סליחה שאני מדי פעם אקטע אותך, לשם שאלות הבהרה. מה קורה עם עולים מאתיופיה? באולפן, דיברת על כך שבשנה ראשונה יש כיתות קלט. מה קורה אתם הלאה בנושא הזה?


עמיהוד בהט:


עולים מאתיופיה נמצאים גם כן בכיתת קלט. בדרך כלל, בחטיבות העליונות ישנן מעט מאוד כיתות קלט. חלק ניכר נמצא בפנימיות במסגרת המינהל ההתיישבותי, ושם יש כיתה שמלווה עד הבגרות, וזה כולל בתוכו גם את הלימודים. 


צריך לקחת בחשבון שתלמידים יוצאי אתיופיה זכאים להתאמות בבחינות בגרות של עולים לא רק בשש שנים, אלא כל מי שעלה החל משנת 1994 – כלומר, 12 שנים משנת הלימודים שהחלה לאחר יום עלייתו לישראל. 


רימה גלקין:

פי 2.


אלי זרחין:

ההתאמות עצמן הן אחרות. 


עמיהוד בהט:


לא. אותן התאמות של עולים – מבחינת מבנה הבחינה – אבל משך הזכאות ארוך יותר, ומספר שעות העזר גדול יותר. 


ההשלמה לגבי ילד שעולה מארצות הרווחה – יתר העולם, מה שנקרא – היא שעתיים במצטבר, כפי שציינתי קודם לכן.


היו"ר זאב אלקין:

שעתיים זה בכיתות י"א-י"ב.


עמיהוד בהט:


במצטבר –  אחד פלוס אחד, ובמסגרת יוצאי אתיופיה, מדובר על שלוש שעות. 


היו"ר זאב אלקין:

שוב, י"א-י"ב.


עמיהוד בהט:


כן, במקסימום. 


היו"ר זאב אלקין:

מה קורה בכיתה י'?


עמיהוד בהט:


1.75.  מדובר על הבדל של שעתיים מול שלוש שעות, במצטבר.


המשרד גם נותן סיוע בהשלמת בגרויות למספר קבוצות של תלמידים. אנחנו שותפים בפרויקט הלאומי האתיופי, כחלק מהתקציב שהממשלה נותנת. אומנם, אני יודע שפורסם שהממשלה לא עמדה בהתחייבותה.


דנה גורדון:

אתמול דיברו על כך.


עמיהוד בהט:


אתמול אמרו שוב, אבל במסגרת מועצת הפרויקט הלאומי שהיתה בשבוע שעבר, דווח על כך שההסכם נחתם כבר, משרד הקליטה מייצג את הממשלה, והכסף עבר. 


מכל מקום, אנחנו שותפים למהלך, והוא מהלך שמכוון כולו לבגרויות. אנחנו, בתיאום וביוזמה של משרד החינוך – מכיוון שהפרויקט הלאומי כולו עוסק בתחום החינוך והנוער – כיוונו את הדברים. על רקע היותה של תוכנית מאוד רחבה ליוצאי אתיופיה בגיל הרך, אנחנו כיוונו את המהלך של הפרויקט דווקא לכיתות בחטיבות הביניים ולחטיבות העליונות, מכוון לבחינות הבגרות ולנוער בסיכון.  למעלה מ- 4,000 בני נוער משתתפים כבר היום במהלך הזה.


לאה בטבבו:

משרד החינוך לא העביר שום תקציב לגבי הפרויקט הלאומי. 


עמיהוד בהט:


ברגע זה דיווחתי שהממשלה התחייבה ל- 9 מיליון שקל.


לאה בטבבו:

התחייבה אבל עדיין לא העבירה.

עמיהוד בהט:


משרד החינוך ומשרד האוצר העבירו את הכספים למשרד הקליטה – שהוא המרכז את הנושא, ונאמר לנו בשבוע שעבר מהוועד המנהל שהממשלה כבר חתמה על החוזה. אני מניח שהכסף יועבר בימים הקרובים, אחרי התנהלות מאוד מאוד ארוכה.


אלי זרחין:

ברגע שיושבת-ראש חדשה תיכנס לתפקיד, לא תהיה בעיה והכסף יועבר. כל הבעיה היתה בעיה ארגונית. 


היו"ר זאב אלקין:

זה לא מענייננו. 

עמיהוד בהט:


את כל זה ציינתי רק כדי לומר שאנחנו שותפים למהלך הזה של הכנה לבגרות בקרב יוצאי אתיופיה.


יש גם תוכניות פרטניות, כמו כיתות אומ"ץ ומב"ר – שמשתתפים בהן מספרים ניכרים של תלמידים עולים. 


היו"ר זאב אלקין:

כל זה מעבר לאותן שלוש שעות. 


עמיהוד בהט:


כן. ישנם פרויקטים של הזדמנות ראשונה ושנייה, שאנחנו שותפים להם; יש פרויקט "אופק" שהג'וינט מפעיל ואנחנו בשותפות אתו, כלומר יש תוכניות כאלה ואחרות שעוסקות בנוער, ולאו דווקא כולו יוצאי אתיופיה אלא יוצאי קווקז ואחרים. 


חלקן של התוכניות נמדד והוערך – אם זה על-ידי ברוקדייל ואם על-ידי אחרים - וישנו שיפור מאוד משמעותי. לדוגמה, אצל יוצאי קווקז יש בשנים האחרונות עלייה מאוד משמעותית בכל הקטע הלימודי. 


היו"ר זאב אלקין:

האם יש לכם מסמך כתוב שמתאר את מיפוי הפרויקטים? למשל, בתחום הזה של עזרה לילדי אתיופיה. 


עמיהוד בהט:


אני קורא כעת מתוך מסמך הרבה יותר רחב, אבל אני אעביר ליושב-ראש את ההתייחסות הזאת בצורה מסודרת. 


 אני יודע שקיימות גם תוכניות מחוץ למערכת הפורמלית, כמו למשל בתחום קידום נוער שמפעיל את תוכנית הילה, ואני מניח שאם זה יעלה על סדר-היום, אנשי קידום נוער יוכלו לפרט בעניין של הבגרויות וההכנה לבגרות בקרב נוער שלא לומד באופן פורמלי. 


היו"ר זאב אלקין:

נוער שנשר בצורה כזאת או אחרת מהמערכת. זה כנראה יהיה הנושא הבא שנדבר עליו – נשירה בקרב הנוער.


עמיהוד בהט:


זה פחות או יותר לגבי הסיוע. 


היו"ר זאב אלקין:

עוד שאלת הבהרה בעניין הסיוע. אתה כרגע סקרת את רוב הפרויקטים שמיועדים לילדים עולים מאתיופיה וקווקז. האם יש פרויקטים שקשורים לארצות הרווחה? 


עמיהוד בהט:


בנושא של כיתות מב"ר וכיתות אומ"ץ יש גם תלמידים יוצאי מדינות אחרות. אני חושב שגם בתוכנית "פלא", שאנחנו עושים בשיתוף עם משרד הקליטה והחברה למתנ"סים, יש התייחסויות לקבוצות אחרות – בין אם מדובר בחבר העמים ובין בצרפת – אבל אין לי פה את הפילוח המדויק. 


מכל מקום, מדובר על תקציב גדול מאוד לתוכנית "פלא" של למעלה מ- 10 מיליון שקל, ומדובר על החטיבה העליונה.  תוכנית "פלא" שאנחנו מפעילים בחטיבה הצעירה מיועדת ליוצאי אתיופיה, וזה רק עבור בית-ספר יסודי. 

היו"ר זאב אלקין:

הזכאות לשעות היא אותה זכאות מגיל 12 ומעלה?


עמיהוד בהט:


לא. הזכאות לשעות בחטיבה העליונה היא במשך של בין שלוש לארבע שנים. 


אלי זרחין:

י"א-י"ב בלבד. לא כיתה י'. 


היו"ר זאב אלקין:

מה שאודי הציג לנו כאן זה משהו אחר. 


אלי זרחין:

יש שעה תוספת בכיתות י"א-י"ב – עד שלוש שנים בארץ. 


עמיהוד בהט:


כל תלמיד בחטיבות הביניים מקבל את שעות העזר שלו על-פי הסולם של חטיבות הביניים. כל תלמיד בחטיבה העליונה מקבל  החל מהרגע שהוא נוחת בארץ, במשך שבין שלוש לארבע שנים- וזה כולל את כולם. 


השעה הנוספת קיימת בדרך כלל באופן טבעי רק בכיתות י"א-י"ב לכולם, מכיוון שבכיתה י' לא נבחנים  בשלוש בחינות וגם לא מומלץ – אני חושב אפילו שאסור. 


היו"ר זאב אלקין:

היא קיימת לכולם עד כמה זמן שהות בארץ, או מאיזה גיל?


עמיהוד בהט:


בין שלוש לארבע שנים. 


היו"ר זאב אלקין:

תלמיד שעלה ארצה בחטיבת ביניים, לרוב כשהוא יגיע לשלב הבגרות – אין לו כבר דבר. 

עמיהוד בהט:


לא יקבל. 


קריאה:


חוץ מההקלות. 

היו"ר זאב אלקין:

עד כמה שאני מבין – תקן אותי אם אני טועה – יש הבדל בין הזכאות להקלות והתאמות במבחן עצמו, לבין הזכאות לעזרה של השעות. 

עמיהוד בהט:


אתה לא טועה.


היו"ר זאב אלקין:

אנחנו כרגע מדברים על הזכאות של עזרה בשעות  - כשאתה מציין שזה מוגבל בין שלוש לארבע שנים. האם יש כלל מתי מדובר על שלוש שנים ומתי על ארבע שנים?


עמיהוד בהט:


לא. זה בתאריך מסוים. 


היו"ר זאב אלקין:

כלומר, שלוש שנים וחצי בממוצע. 


אלי זרחין:

הנוהל כותב: מי שעלה ארצה עד 1 בספטמבר. 


רימה גלקין:

אני חושבת שצריך לעשות פה הבחנה בין חטיבת ביניים לחטיבה עליונה. מבחינת חטיבת ביניים, אני חושבת שאנחנו פחות או יותר מכוסים כי יש את תוכנית "שעל" – שאודי בהט מפעיל- שנותנת מענה לילדים שעלו ארצה משנת 1997 וטרם השלימו את רכישת השפה.


אלי זרחין:

אנחנו מדברים על נושא הבגרויות. 


רימה גלקין:

הבגרות לא מתחילה בכיתה י"א-י"ב. הבגרות מתחילה בכיתה ז'. 


הקושי שיש לנו בחטיבה העליונה הוא הפער בין הגדרת התלמיד כעולה חדש או ותיק, לבין הסיוע שניתן לו. 


ילד עולה חדש מקבל שעות תגבור עד שלוש שנים בארץ. 

היו"ר זאב אלקין:

שלוש וחצי שנים. 


רימה גלקין:

בשלוש שנים הראשונות מגיע לילד גם בחינות מותאמות וגם סיוע במתן שיעורי עזר. בשנתיים- שלוש שנים הבאות עדיין יש לילד זכות לגשת למבחני בגרות מותאמים, אבל אין עבורו שעה. 


מדוע דווקא היום נתקלנו בקושי הזה? כל עוד היתה עלייה מסיבית, יכולנו לצרף את החדשים והוותיקים, ונתנו שיעורי תגבור לכולם. היום בעצם במערכת – לפחות במקום שממנו אני באה – אין אף ילד עולה חדש. יש ילדים עולים ותיקים שעבורם בעצם אין שום שעה, ופה יש קושי וילדים הופכים להיות תלויים במערכת. 


עמיהוד בהט:


כל מילה שד"ר רימה גלקין אמרה עכשיו היא מדויקת. 


רימה גלקין:

אם בית-ספר נלחם על חמישה-שישה ילדים ומחפש משאבים על חשבון ילדים אחרים – פה אני חושבת שחייב להיות תיקון כי מדובר באותה שאלה שאנחנו מעלים כבר כמה שנים. 


היו"ר זאב אלקין:

אנחנו עדיין לא פותחים בדיון. אנחנו כרגע רק מנסים לצלם את תמונת המצב, וזאת תמונת המצב שעולה כרגע. 


האם אותו כלל  חל גם על עולי אתיופיה – של עד ארבע שנים?


עמיהוד בהט:


לא.  זכאות עולי אתיופיה היא מ- 91', לכל הרצף. 


היו"ר זאב אלקין:

שם זה נשאר לכל הרצף. שם, הפער הזה בין הזכאות להתאמות לזכאות לשעות – לא קיים. 


עמיהוד בהט:


להיפך. אפילו הזכאות לשעות היא יותר גבוהה. בשנת 91' היתה עלייה גדולה במסגרת מבצע שלמה, אנחנו לא הזזנו אותה ולא הקפצנו אותה קדימה, כלומר בעניין הזה זה על כל הרצף- כמובן, לעולים בפועל, לא לילידי הארץ. 


היו"ר זאב אלקין:

כדי לסכם את השלב הזה של הדיון – מה שהוגדר כעולה ותיק בהגדרות החדשות, זאת פחות או יותר הקטגוריה שלא מקבלת שעות עזר – פלוס-מינוס. 


עמיהוד בהט:


זה יותר בשנתיים האחרונות – בהכללה. 


היו"ר זאב אלקין:

כשמגיעים לבחינות בגרות אמיתיות – י"א-י"ב, שעות עזר אזלו. 


עמיהוד בהט:


אם הוא עלה בכיתה ז' או ח'. אוכלוסייה ותיקה.


היו"ר זאב אלקין:

ותיקה במושגים של משרד החינוך, לא ככלל. 


עמיהוד בהט:


מי שעלה בשנתיים-שלוש הראשונות בהיותו בגיל 12, בגיל 17 כבר לא נמצא במצב של מתן שעות עזר.


היו"ר זאב אלקין:

שלא לדבר על אלה שעלו לפני גיל 12. 


אלי זרחין:

אני חושב שכל נושא הישיבה זה שקר מוחלט לוועדת הקליטה הנכבדה מלפני שלוש שנים, כשחברת הכנסת רונית תירוש היתה אז מנכ"לית – ואני אצטט מאוחר יותר. 


גב' רימה גלקין צודקת, קיימת בעיה. הפתרון שהיה במשך 50 שנה במדינה – שעיתון "מעריב" התערב – שעולים נבחנים במקצועות רבי-מלל בעברית בעל-פה. כל זה קשור.


היו"ר זאב אלקין:

אלי, אנחנו כרגע בהצגת תמונת המצב.


אלי זרחין:


אני טוען שאי-אפשר להפריד בין זה לזה.


היו"ר זאב אלקין:

ברור שאי-אפשר, לכן אנחנו מקיימים את הדיון באותה ישיבה, אבל הוא כרגע דיבר על מערך הכנות ועזר. 


לפני שקטעתי את דבריו, הוא עמד לעבור לנושא הבחינות, ואני מניח שהוא יתייחס לנושא, ואז נקיים על כך דיון. 


אלי זרחין:

אדוני היושב-ראש, נקודה נוספת שחשוב לקחת בחשבון. בניגוד לשעה ראשונה, שבית-ספר מקבל 50% באוגוסט, ו- 50% נוספים בנובמבר – ללא ביקורת – מה שקורה הוא שאת השעה השנייה בית-הספר לא מקבל אוטומטית. בית-הספר חייב לדווח בחודש דצמבר שאותם ילדים אכן נבחנים בשלוש בחינות בגרות; בית-הספר יקבל בינואר-פברואר 50%, ורק כאשר הם באמת נבחנים הוא מקבל 50% נוספים. 


מה שקורה בפועל – לי לא ידוע כמעט בכלל על מקרים שבית-ספר נתן לילדים עולים זכאים ב- י"א-י"ב את השעה הנוספת, משום שאין אצלו את הכסף. אם בית-ספר מוכן לקחת על עצמו אחריות – הוא נותן. ברוב המקרים – מניסיון בשטח – ילד לא מקבל שעה שנייה, ואנחנו אחראים על מה שנאמר. יש דוגמאות רבות של בתי-ספר עם עולים חדשים שלא מקבלים שעתיים בשבוע. 


היו"ר זאב אלקין:

אני מניח שיש לאודי בהט סטטיסטיקה. 


עמיהוד בהט:


זה עובר באופן אוטומטי דרך המחשב. 


היו"ר זאב אלקין:

האם אי-אפשר לבדוק את זה? יש X ילדים שהם זכאים, כשאתה יודע מהו ה- X הזה פחות או יותר כי מדווחים לך בכל מקרה גם על השעה הראשונה.


עמיהוד בהט:


לא מדווחים. כל תלמיד שהוא עולה – בהגדרה – מקבל את השעה הזאת באמצעות המחשב. זה כלל לא עובר דרכי. 


היו"ר זאב אלקין:


ואין לך דרך לדעת?


עמיהוד בהט:


אני יכול לבדוק. 


היו"ר זאב אלקין:

אנחנו נבקש לבדוק מה הזיקה בכיתות י"א-י"ב, שאלה הכיתות המועדות לפורענות מבחינה זאת, כמה תלמידים מקבלים שעה אחת - הרי הזכאות היא אותה זכאות – וכמה מתוכם מקבלים את השעה השנייה, וזה יתן מענה לטענה שהושמעה כאן. 


אם המספרים הם קרובים – אזי הטענה היא לא נכונה. אני מניח שלא כולם, הרי יש ילדים שלא ניגשים לבחינות בגרות או לא כולם ניגשים לשלוש בחינות. בגדול, אם נראה שהמספרים הם קרובים, אזי המצב הוא בסדר; אם נראה שיש פער גדול מאוד במספרים, זה אומר שיכול להיות שלא מנצלים את השעות עד תום, ואז השאלה היא למה. 


האם תוכל לבדוק זאת למחר? 


עמיהוד בהט:


אשתדל. 


היו"ר זאב אלקין:

אם תוכל, כדי שזה ייכנס לקטע הזה של הדיון – מצוין. אם לא – נחזור לזה.

רימה גלקין:

הבהרה – אני חושבת שפה, להבדיל מנושא האולפן, כן ניתן לחשוב על הקמת מרכזי למידה ישוביים או אזוריים.


היו"ר זאב אלקין:

אנחנו עדיין לא בשלב הפתרונות. אנחנו כרגע רוצים לשמוע את תמונת המצב, אחר-כך נגיע לדיון מה יכולים להיות הפתרונות. 


עמיהוד בהט:


מר בן-שמחון, שהוא איש אגף הבחינות, יפרט בנושא הבחינות. 


ידידיה בן-שמחון:

יש לנו מערכת שלמה של התאמות שאנחנו נותנים לעולים חדשים. 


אנחנו מגדירים עולים בשתי צורות: עולה ותיק, ועולה חדש. מטבע הדברים, לגבי עולה חדש אני יכול לסקור מערכת שלמה של תוספת של עד 15 נקודות למבחנים שונים, ואילו עולה ותיק – יש לו זכות לבחינה מיוחדת לעולה חדש, ואם הוא מעדיף להיבחן בשאלון רגיל, נותנים לו חמש או עשר נקודות, תלוי באיזה מבחן. 


ההגדרה שלנו לעולה ותיק היא: מי שהוגדר על-ידי משרד הפנים כעולה והתחיל לימודיו בישראל לאחר שמלאו לו 12 שנים. 


אלי זרחין:

מי שעלה ארצה אחרי גיל 12. 


קריאה:

התחיל את לימודיו. 


אלי זרחין:

זה לא מה שכתוב בחוזר. מי שעלה ארצה.


ידידיה בן-שמחון:

החוזר נמצא בידי, הוא מנובמבר 2003. 


היו"ר זאב אלקין:

מודדים על-פי הכניסה של הילד למערכת החינוך, או על-פי תאריך העלייה?


ידידיה בן-שמחון:


מתאריך כניסתו לבית-הספר.

היו"ר זאב אלקין:

בגדול, מי שעלה בקיץ – מרוויח את הפער הזה של כמה חודשים, שאולי מאפשר לו לקבל שדרוג להגדרה הזאת. הרי זאת המשמעות המעשית. 


ידידיה בן-שמחון:


יש גם אפשרות לפנות לוועדת חריגים. 


אלי זרחין:

השנה היא לא אישרה אף בקשה.


ידידיה בן-שמחון:


מי שלא מסתפק בתשובה של ועדת חריגים – יכול לפנות לוועדת ערעורים עליונה. מהניסיון שלי - הם מאוד נדיבים וגמישים.


היו"ר זאב אלקין:

מה הנימוק שיכול להצדיק?


ידידיה בן-שמחון:

אם חסר חודש לכיוון זה או אחר, מתגמשים אתו. במרווחים של חודשים ספורים. 


היו"ר זאב אלקין:

האם קיימת סטטיסטיקה כמה פניות היו לוועדת חריגים, וכמה נענו בחיוב?


ידידיה בן-שמחון:

בידי אין נתונים.  אפשר להשיג זאת.


היו"ר זאב אלקין:


האם תוכלו להמציא זאת למחר?


ידידיה בן-שמחון:

אני מקווה שנוכל לעשות את זה.


לגבי עולים מאתיופיה, מכיתה א' עד כיתה ט' – התלמיד עדיין נחשב עולה ותיק, בניגוד לעולים חדשים אחרים, וחלות עליו כל ההתאמות שנותנים לעולים ותיקים. 


במקצועות החובה – למעט מתמטיקה ואנגלית – לעולה ותיק יש שאלון מיוחד לעולה, ללא תוספת ניקוד, ואם הוא מעדיף לענות על שאלון רגיל, הוא מקבל עשר נקודות נוספות. 


בדקתי את נושא האתיופים לגבי 2003-2004 – במה הם העדיפו להיבחן. ב-2003 וב-2004, הרוב המכריע מתוכם – 70% - העדיפו להיבחן בשאלון הרגיל ולקבל בונוס של עשר נקודות. 

היו"ר זאב אלקין:


מה קורה לגבי עולים מארצות רווחה?


ידידיה בן-שמחון:


בדקתי לגבי עולי אתיופיה. 


אלי זרחין:

אדוני היושב-ראש, יש כאן נקודה מאוד חשובה. השאלונים האלה הם שונים. אם לא מכינים ילד לשאלון עולים – הוא לא יכול ללמוד בתור עולה ותיק ולענות על שאלון לעולים. ברוב בתי-הספר אין הכנה לשאלון עולים, ואז ילד לא יכול להיבחן גם אם הוא רוצה. מדובר על שאלון אחר.


היו"ר זאב אלקין:


אתה כרגע לא מצלם תמונת מצב, אתה מסביר. אנחנו נגיע לכך, תתאזר בסבלנות. נאפשר למשרד החינוך להציג את התורה שלהם, אני מניח שהם גם ינסו להסביר עד כמה שניתן כדי שנבין – למי מאתנו שפחות בקי בתחום – ואז נגיע לדיון. 


ידידיה בן-שמחון:


לגבי עולה חדש, מקצועות החובה הם: היסטוריה, אזרחות, ספרות, תנ"ך, וכדומה.


דנה גורדון:

אלה מקצועות עתירי-מלל. 


היו"ר זאב אלקין:


לא. אלה מקצועות החובה. אם אני מבין נכון, החלוקה לעתירי-מלל ולדלי-מלל היא לגבי מקצועות הבחירה.


ידידיה בן-שמחון:


נכון. עולה חדש מקבל שאלון מיוחד לעולה, פלוס חמש נקודות. אם הוא מעדיף לענות על השאלון הרגיל – הוא יקבל 15 נקודות. 


במתמטיקה, העולה הוותיק יקבל שאלון רגיל ללא תוספת ציון, ויש לו אפשרות לקבל שאלון מתורגם לאמהרית או לרוסית. 


בשאלון רגיל, עולה חדש יקבל עשר נקודות לציון הבחינה.


באנגלית, בקטעי התרגום בבחינה ניתן לתרגם לשפת האם, אין חובה לתרגם לעברית. לגבי עולה חדש, בקטע התרגום בבחינה ניתן גם כן לתרגם לשפת האם. 

היו"ר זאב אלקין:


מה ההבדל בין חדש לוותיק? 


ידידיה בן-שמחון:


אין הבדל. 

היו"ר זאב אלקין:


זאת אומרת שכל העולים – גם חדשים וגם ותיקים – בבחינה באנגלית רשאים לתרגם את זה, ובכל מקרה אין בונוס. באנגלית אין בונוסים. 


ידידיה בן-שמחון:


לא.  במקצועות הבחירה עתירי-המלל – השאלונים הם אך ורק רגילים; מוסיפים להם עשר נקודות לגבי עולה ותיק. לגבי עולה חדש, במקצועות האלה, עתירי המלל, יש אפשרות להיבחן בעל-פה, ללא תוספת ניקוד, או להיבחן בשאלון רגיל ולקבל 15 נקודות על ציון הבחינה. 

היו"ר זאב אלקין:


כלומר, עולה ותיק מקבל עשר נקודות; עולה חדש – אם הוא בוחר שאלון רגיל ולא בחינה בעל-פה - הוא מקבל 15 נקודות. 


ידידיה בן-שמחון:


במקצועות הבחירה דלי המלל, כמו: כימיה, פיסיקה, ביולוגיה, וכו', לעולה ותיק יש שאלון רגיל, ללא תוספת ציון; לעולה חדש – שאלון רגיל פלוס עשר נקודות לציון הבחינה.


עוד אציין, שכל התלמידים שהחלו את לימודיהם בארץ בכיתה י', וטרם מלאו להם 15 שנה– רשאי בית ספרם לפנות לוועדת חריגים ולבקש לקבל אישור להקלות עבור עולה חדש. 


היו"ר זאב אלקין:


כלומר, תלמיד שהחל ללמוד בכיתה י', אבל בגלל שאולי הוא רץ יותר מהר בארץ מוצאו מבחינת השנים, ולא הגיע  לגיל 15  – יכול לפנות לוועדת חריגים. האם כאן יש סטטיסטיקה כמה פנו וכמה קיבלו?


ידידיה בן-שמחון:


לא. אני מסופק אם קיימת. אני אבדוק זאת. 


היו"ר זאב אלקין:


יחד עם אותה בקשה. מדובר באותה ועדת חריגים, נכון?


ידידיה בן-שמחון:


כן. חשוב גם לציין, שעולה חדש או ותיק, זכאי לתוספת זמן של 15 דקות על כל שעת בחינה, כלומר 25% תוספת על הבחינה כולה. זה מה שנקבע לגבי עולים חדשים. 


היו"ר זאב אלקין:


לפני שנגיע לדיון, יש לי כמה שאלות הבהרה לגבי התמונה שהצגתם – שאלות בשני כיוונים. הכיוון האחד – אני מניח שיש רציונל מאחורי כל החלטה, ואתם לא בחרתם להציג אותו, כך שאם אתם יכולים קצת להוסיף. למה למשל ההגדרה של שעות עזר היא בין שלוש לארבע שנים, ולא יותר, ולגבי עולי אתיופיה מדובר במספר אחר לגמרי? למה להתחיל מגיל 12 ולא מגיל 10 או מגיל 8?


אני מניח שהתקיימו דיונים מעמיקים במשרד החינוך לפני שנפלה החלטה, וישנם נימוקים לקביעות הללו.


בנושא הבחינות, למה פעם היו בחינות בעל-פה, והיום זה רק בקבוצה קטנה מאוד של מקצועות? אם אני זוכר נכון, זה רק במקצועות רבי-מלל, ורק לעולה חדש שמורה האופציה הזאת. מה היתה הסיבה לכך שהיה פעם מסלול שהיה הרבה יותר רחב, ומשרד החינוך שינה את גישתו?


ידידיה בן-שמחון:


זה לא היה. 


היו"ר זאב אלקין:


בחוזר של 91' זה היה. 


אלי זרחין:

אדוני, בבקשה, הכנתי כאן את כל חוזרי המנכ"ל.  החוזר שהמצאת עכשיו הוא מנוגד לחוק,  כי הוא מנוגד לחוזר מנכ"ל שלא בוטל. 


היו"ר זאב אלקין:


שוב, אני מניח שכאשר זנחו את הדרך של בחינה בעל-פה, היה היגיון שעמד מאחורי זה, או איזשהו מחקר. אחר-כך נסכים, לא נסכים, ננהל על כך דיון, אבל לפני שנתווכח צריכים להבין מה ההיגיון שעמד מאחורי ההחלטות האלה. זה כיוון אחד של שאלות הבהרה, אני מניח שזה בעיקר לאגף הבחינות.


כיוון נוסף של שאלת הבהרה – אני מודה ומתוודה ששאלתי אותה אתמול בשיחה פרטית שהיתה לנו עם אודי בהט – מה קורה בבחינות שהן לא בחינות בגרות. האם יש משהו מוגדר בעניין הזה מטעם מדיניות המשרד?


ידידיה בן-שמחון:


מדרך הטבע, במקצועות שהם דלי-מלל, כמו: כימיה, פיסיקה, ביולוגיה, איך אפשר לבחון בחינה בעל-פה? הרי יש שם הרבה חישובים. 


אלי זרחין:

ביולוגיה זה מקצוע רב-מלל, סליחה.


ידידיה בן-שמחון:


יש הרבה חישובים. כשאנחנו נותנים לתלמידים בחינה במקצועות רבי-מלל – ההנחה שכושר ההתבטאות של עולה חדש נמוך יותר, דל יותר, בכתב, אזי נותנים לו אפשרות להביע את עצמו בעל-פה. כשיש דיאלוג בין הבוחן לבין הנבחן, נוצרת עזרה מסוימת, או לפחות עידוד אפילו במבט, עזרה במציאת מילה חסרה. 


היו"ר זאב אלקין:


אסביר מדוע אני שואל. יכול להיות שהתקדמנו והחכמנו, אבל בחוזר של אותו משרד שאתה מייצג כאן, בשנת 91' – שפעל, דרך אגב, בכל התקופה של העלייה הגדולה, עד 98' – היה מצב שגם במתמטיקה וגם במקצועות דלי-מלל היתה לא רק אפשרות להיבחן בעל-פה, אלא עד כמה שאני מבין היתה גם אפשרות להיבחן בשפת המוצא. 

אני מניח שכאשר זה היה המצב, מישהו חשב על כך. יכול להיות שאחר-כך מישהו חשב יותר טוב והחליט לבטל את המצב הקודם, ולעבר למצב חדש – אני לא שולל את זה, אני רק מנסה להבין את ההיגיון שהיה במעבר הזה. אתה כרגע אומר שזה בלתי אפשרי, אני אומר: משרד החינוך במשך שבע שנים הפעיל את זה.


ידידיה בן-שמחון:


אני מסופק אם בפועל היה משהו בצורה נרחבת. 

אלי זרחין:

זה היה. בבית-ספר עשינו בחינות בצורה כזאת – גם בפיסיקה, גם בביולוגיה, גם בכימיה וגם במחשבים. 


היו"ר זאב אלקין:


אם אלי היה שואל את זה, או אני הייתי שואל את זה – זה בסדר, אנחנו לא מבינים הרבה בעניין, אבל היות וישבו אנשים באגף הבחינות וזאת היתה המציאות שהתקיימה רוב תקופת העלייה הגדולה – חלק גדול מאוד מהתלמידים העולים, במיוחד אלה שמגדירים אותם היום כעולים חדשים  - עברו בדיוק במסננת הזאת.


כשביטלו את זה, מדוע עשו זאת? 


ידידיה בן-שמחון:


אני לא יודע, לא הייתי במשרד בשנת 91'. 


היו"ר זאב אלקין:


ביטלו את זה בשנת 98'. במשך שבע שנים זה התקיים. 


ידידיה בן-שמחון:


אין לי תשובה, אני אתן תשובה מחר. 


היו"ר זאב אלקין:


אם אני מבין נכון, במעבר מ-98' ל-2003, בנושא של בחינות בעל-פה ובחינות בשפת המוצא, המהפך הדרמטי היה ב- 98', לא ב- 2003.


ידידיה בן-שמחון:


יש לנו למשל גם לקויי למידה. גם ללקויי למידה כיום לא נותנים מבחנים בעל-פה במקצועות כמו אלקטרוניקה, מחשבים, פיסיקה, וכו' – שהם ישראלים והם מתקשים, ויש להם בכל  יתר המבחנים בחינה בעל-פה. אנחנו נותנים להם הכתבה לבוחן ניטרלי. 


אלי זרחין:

אדוני, השאלה היא אחרת. למה בהיסטוריה תלמיד לא יכול להיבחן בעל-פה?


היו"ר זאב אלקין:

אלי, אל תאלץ אותי להשתמש בכלי שנמסר לי על-ידי היושב-ראש.


אלי זרחין:

אבל אי-אפשר לשקר לוועדה.


היו"ר זאב אלקין:

אתה כרגע ענית מסברה. אני מודה ומתוודה – אינני מבין דבר בילדים לקויי למידה – לכן אני לא יכול להגיד אם זה דומה או לא. מה שאני יודע על ילדים עולים, מהמחקר שנערך בנושא הזה – הוזמן, או לפחות הוגש למשרד החינוך עצמו, מחקר די ארוך בשנת 2003 - מהמחקר הזה עולים כמה פרטים שמהם נובעות השאלות שלי. 

המחקר הזה אומר, שיש הבדל דרמטי בין שליטה של עולה בשפת דיבור לבין שפת כתיבה וקריאה –  הפער הזה נסגר רק לאחר כעשר שנים.

לגבי כל הקטגוריות שאנחנו מדברים עליהן - עולה חדש, עולה ותיק, ואפילו קצת מעבר לזה- ההבדל הזה קיים, והאמירה שלהם היא חד-משמעית – שילד מסוגל להתבטא הרבה יותר טוב בעל-פה מאשר בכתב. 

ידידיה בן-שמחון:


מדובר על בחינות שיש בהם חישובים. 


היו"ר זאב אלקין:

כן, לזה מתייחסים. 


ידידיה בן-שמחון:


התלמיד פותר משוואה בראש?


היו"ר זאב אלקין:

באינטואיציה שלנו, אולי אני מבין אותך, אבל קראתי את המחקר המלומד – שהוא נדמה לי המחקר הכי מקיף בנושא הזה – ומהמחקר הזה עולה הנקודה באופן מפורש. הם לקחו מתמטיקה – שאין מקצוע יותר דל מלל מזה – ועולים כמה דברים. ראשית, שגם הפער במתמטיקה – כולל אפילו לילדים עולים מחבר העמים, שתמיד נחשב שהם כביכול באים עם יותר ידע או לפחות יותר מתיישרים – סגירת הפער אורכת בין שמונה לעשר שנים, תלוי היכן מודדים. 


שנית, הם טוענים במחקר שבמקצוע כמו מתמטיקה, שלא לדבר על מקצועות דלי-מלל אחרים – הרובד הלשוני הוא עדיין מרכיב מאוד מאוד חשוב בהצלחה בבחינה, עד כדי כך שברגע שניתנה לילדים אפשרות לעשות בחינה עם שאלון מתורגם – דרך אגב, זה מה שעושים, אבל רק במתמטיקה, שאלון מתורגם לרוסית ולאמהרית – ההישגים קפצו בצורה מאוד מאוד משמעותית. 


לכן, למרות האינטואיציה שלנו, שלכאורה מה עניין השפה במקצועות דלי-מלל – המחקר מראה באופן חד-משמעי שיש הבדל. 


אינני יודע אם נערך מחקר מקביל לגבי לקויי למידה, מה הוא הראה – לא למדתי זאת – אבל בנושא העולים, השאלות האלה עלו, במיוחד כשידעתי שהמצב במשרד החינוך היה אחר, שלכאורה היטיב. 


קראתי את המחקר וראיתי שהמסקנות שלו תואמות בצורה די יפה – לפחות בדי הרבה נקודות – למצב שנהג במשרד החינוך בערך ב- 50% מהתקופה של העלייה הגדולה, מ-91' עד 98'. אם אנחנו מתייחסים ל-16 שנה שאנחנו סוקרים אותן, אזי ב- 50% מהזמן נהג מצב שמתחבר היטב למחקר.


אחר-כך בא השינוי של 98', וב- 2003 בא מחקר, כשבסופו של דבר לכאורה אחד מהכיוונים היו צריכים לנסות לחזור למצב של 91'. 


מן הסתם הושמעו טענות במשרד החינוך למה לא צריך לעשות את זה. אני מנסה להבין לפני שנקבל אותן ונתווכח אתן. 


אם אין לך את המידע כרגע, אם תוכל להביא זאת למחר – אני מאוד אשמח. 


ידידיה בן-שמחון:


אני אשתדל. 


היו"ר זאב אלקין:

נדמה לי שזאת אחת מהסוגיות המרכזיות כאן, ומכאן אתה יכול להבין גם את שאלתי לעניין השנים, כי באותו מחקר באופן די ברור עולה היקף של עשר שנים. זה נכון גם לגבי סוגיה של שיעורי עזר וזה נכון גם לגבי סוגיה של עולה ותיק אפילו, כי אפילו עולה ותיק לא נכנס לפער הזה של עשר שנים שמציינים במחקר, לגבי עולים מחבר העמים. 


יכול להיות שהנימוק הוא תקציבי, אבל אם זה כך – נשמח לשמוע שזה הנימוק. אם הנימוק הוא תכני-פדגוגי – נשמח גם לשמוע אותו. 


עמיהוד בהט:


אני אגיד כמה משפטים מאוד כלליים. מה שאני אומר מתבסס על הניסיון המועט שיש לי, כי 98' ו- 91', וכל מה שהיה לפני כן אלה הם עובדות ונתונים שאני נכנסתי לתוכם. 


אני שמעתי את הדיונים שהיו בקטע של 2003 – דיונים בדרג מאוד בכיר במשרד, ברמה של מנכ"ל פלוס מנהלי כל היחידות שקשורים לעניין הזה: אגף הבחינות, האגף לחינוך על-יסודי, הנהלת המינהל הפדגוגי,  שפ"י. כל מנהלי האגפים הבכירים במינהל הפדגוגי ישבו בדיונים האלה ודנו בכל ההיבטים של בחינות הבגרות בכלל, ופרק נכבד בכל הנושא של העולים. 


בסופו של דבר, בתוך כל השיח הזה שהתנהל נכנסו שיקולים כפי שהם נכנסים כמעט בכל נושא – כפי שדיברנו על נושא האולפנים, גם בנושא הזה – שיקולים פדגוגיים ושיקולים תקציביים, שמשמשים בערבוביה במקרים האלה.


החוזר שיצא ב- 2003 הוא בעצם תוצאה של עמדת הנהלת המשרד בכל הסוגיות שעלו אז לדיון, אבל אני יודע שבפני הנהלת המשרד עמד אז לדיון גם המסמך הזה כיוון שהוא  כבר היה אז על הפרק. 


היו"ר זאב אלקין:

והמחקר?


אלי זרחין:

גם המחקר עמד שם. 


עמיהוד בהט:


זה היה אז ממש עם קבלת המחקר, אבל זה עמד על הפרק. 


אלי זרחין:

הנהלת המשרד התנגדה.


עמיהוד בהט:


מה שיצא זה העניין הזה. 


גם בעקבות המחקר וגם בעקבות מסד הנתונים החדש של קליטת העלייה – שסקרנו אותו בהרחבה גם בקטע של האולפנים – התחלנו בדיונים מאוד משמעותיים בנושא הבגרויות, ובוודאי שהישיבה הזאת והישיבה שתבוא בעקבותיה יתנו לנו עוד רעיונות ועוד כיוונים שאולי לא חשבנו עליהם. הכל נכנס ל"ליין" של דיון מאוד משמעותי ומאוד עמוק, רב-אגפי, שהתחיל כבר, ויילקחו בחשבון כל הדברים שכבר נאמרו ושייאמרו. בכפוף כמובן לשאלות הפדגוגיות והתקציביות, אני מניח שהנושא יסוכם בצורה זו או אחרת, ואני כמובן לא יכול להתחייב על האופן שבו זה יסוכם.

כל סעיף שעליו מדובר ועוד ידובר, צריך להעמיד במבחן המספרים. אם אנחנו אומרים שילדים בכיתות י"א-י"ב לא קיבלו שיעורי עזר כי היו כבר בסוף הדרך של הארבע שנים מול השש שנים – אנחנו נרצה לאשש את זה ולראות מה היו הישגיהם של הילדים בשנתיים האחרונות.


היו"ר זאב אלקין:
מצוין. 


עמיהוד בהט:

כל דבר יצטרך להיבדק, אנחנו כבר הזמנו המון פענוחים – וזוהי עבודה מאוד קשה ומסובכת של אגף המיכון - כדי להעמיד כל סעיף שהעלינו בדיונים שלנו ושעוד יעלו ודאי פה, במבחן הנתונים כדי לראות אם אכן הוא הסיבה לירידה במספר האחוזים שהתרחשה.


היו"ר זאב אלקין:
הפילוחים לא בידיכם. 


עמיהוד בהט:

לא. חלק קטן. 


היו"ר זאב אלקין:
דנה מעירה שזה יהיה בכנסת ה-18.


עמיהוד בהט:

בשבוע שעבר אירית כבר ישבה עם נציגי הרשות הארצית להערכה ומדידה – אנחנו רוצים שזה ייעשה בצורה מקצועית ואחראית עם נציגות של האגף העל-יסודי, ואנחנו נביא את הדברים בצורה מסודרת. בהמשך הדיון במשרד נביא את הנתונים כדי שאפשר יהיה לגבש דברים משמעותיים. 

זה פחות או יותר מה שאני יכול להגיד ברגע זה כאן. 


היו"ר זאב אלקין:
אם קיימתם דיון כפי שאתה מתאר, אני מניח שהשאלות שנשאלו עלו. 


עמיהוד בהט:

למשל, השאלה של ארבע שנים מול שש שנים כן עלתה בדיון. 


היו"ר זאב אלקין:
ומה היתה העמדה?


עמיהוד בהט:

שוב, זה יובא להכרעה. המחקר גם מדבר בעד עצמו, לא אני צריך להעיד עליו, אבל צריך להביא זאת בפני הגורמים.


היו"ר זאב אלקין:
אתה לא יכול להציג כאן איזושהי עמדה פדגוגית שאמרה: זה דווקא ארבע שנים, וזה מספיק. 


עמיהוד בהט:


הייתי שמח לעשות זאת לאחר שיהיה דיון ברמה הגבוהה ביותר במשרד ויהיה כבר כיוון של החלטה בנושא, ולא בקטע של התלבטות שבו אני יכול להגיד את דעתי הפרטית. 


מדובר במושגים של עבודה רב-זרועית במשרד, אבל בוודאי לא מדובר על הכנסת ה-18.

היו"ר זאב אלקין:

האם יש כוונה – מבחינת התאריך הזה – שהוא ישפיע כבר לגבי בחינות הבגרות הבאות?


עמיהוד בהט:


אני לא יכול להגיד. 


היו"ר זאב אלקין:

הרי מי שפתח בתהליך הזה, שם לעצמו איזשהו יעד.


עמיהוד בהט:


היעד שלי הוא לעשות זאת כמה שיותר מהר. אני פה יכול להיות הזרז לעניין הזה, אבל התהליך של הדיונים הוא תהליך משמעותי. אני יודע כמה הוא ארך ב-2003, התהליך עצמו כתהליך לוקח זמן. אינני יודע מהו הדד-ליין של אגף הבחינות. 


היו"ר זאב אלקין:

מבחינתכם, מהו הדד-ליין להכניס שינויים לקראת בחינות בגרות של שנת הלימודים המתקרבת?


ידידיה בן-שמחון:


בתום מועד ההרשמה. במועד קיץ מדובר על מרס; מועד חורף מדובר על אוקטובר.

עמיהוד בהט:


מועד קיץ הוא המועד המשמעותי. 


היו"ר זאב אלקין:

ברור. לפי מה שאומר כרגע נציג אגף הבחינות, זה ממש לא מאוחר. זה נכון שהתהליכים לוקחים זמן, אבל יש לפנינו יותר מחצי שנה.


עמיהוד בהט:


אני לא רואה סיבה הגיונית עד מרס לא לסיים. 


היו"ר זאב אלקין:

במרס מסתיימת ההרשמה, אני מניח שהם צריכים להודיע קצת קודם, אזי פברואר.


בנושא הפילוחים, האם יש לכם מידע של התוצאות? נניח שאין פילוח מדויק לפי חתכים, אבל מה קורה עם תוצאות בחינות בגרות של העולים בשנים האחרונות.


רימה גלקין:

יש ירידה.


עמיהוד בהט:


ירידה של 4%. 

היו"ר זאב אלקין:

זה השנה. זה נתון אחד שאותו גם אני זוכר כי הוא התפרסם לאחרונה. 


עמיהוד בהט:


יש הבחנה של ירידה נוספת של כ- 4% בשנה קודם לכן. 


היו"ר זאב אלקין:

זאת אומרת שבשנתיים האחרונות ישנה ירידה של 8%. 


עמיהוד בהט:


אני לא סטטיסטיקאי במקצועי, אבל צריך להגיד כך. מאוד מאוד לא משקף להסתכל על הנתונים האלה ככלל, כי צריך תמיד לבחון אחר-כך לעומק. יכול להיות שיש מקצוע אחד שבו היה קושי מסוים בשנה מסוימת, והוא גרם לכך שאחוז הזכאים ירד, למרות שהיתה עלייה בכל המקצועות האחרים. 


היו"ר זאב אלקין:

אל"ף, אני מניח שקל לכם לראות את זה.


עמיהוד בהט:


אלה פילוחים. אנחנו הזמנו, אבל זה תהליך של איזה מקצוע, באיזה סקטור, באיזה גיל, מה שנת העלייה – המון המון פילוחים והרבה מאוד עבודה. 


היו"ר זאב אלקין:

ברור, יש פה הרבה שאלות: אצל מי יש ירידה, האם מדובר על כלל העולים, וכו'. 


עמיהוד בהט:


את זה אנחנו עושים בחריצות רבה. 


היו"ר זאב אלקין:

כמה זמן יארך התהליך, להערכתך? תגיד סדר גודל – אנחנו לא נבוא אליך בטענות משפטיות.


עמיהוד בהט:


אני מקווה שזה עניין של שבועות, אולי חודשיים.


היו"ר זאב אלקין:

שבועות או חודשיים זה הבדל. אני אנסח את שאלתי אחרת. היות ואנחנו פה חיים בלוח זמן קצוב על-ידי יושב-ראש, האם יש סיכוי שנוכל לקיים על כך דיון נוסף לפני הפגרה?


דנה גורדון:

19 ביולי הוא היום האחרון של המושב.


עמיהוד בהט:


בעניין הזה קשה לי להאמין – בהכירי את המערכת. 

היו"ר זאב אלקין:

ואם ניתן לך קצת הארכה?


עמיהוד בהט:


זה לא תלוי רק בי. 


היו"ר זאב אלקין:

אם זה יהיה תלוי רק בזה – אנחנו נמצא את הדרך בשבועות הראשונים של  הפגרה, לפני שאנשים יתפזרו לנפשם. בוועדת החינוך מתכוונים להמשיך לקיים ישיבות בפגרה. 


עמיהוד בהט:


כיוון שאנשים מתפזרים לנפשם, ולא לנפשי – זה גם חלק מהעניין. 

היו"ר זאב אלקין:

אם נצליח עד סוף יולי, תחילת אוגוסט, לקבל את הנתונים – אני מאוד אשמח לקיים דיון, בלי שום קשר לתוצאות של הדיון של השבוע הזה, עם הפילוחים האלה, כי אני מניח שזה ילמד אותנו רבות. 


אם אנחנו מדברים ברמה הכללית, ציינת שהשנה היתה ירידה של 4%, מול שנה שעברה, ובשנה שעברה היתה ירידה של 4% מול השנה שלפני כן. האם אנחנו יכולים לחזור עוד קצת אחורה?


עמיהוד בהט:


אין לי הנתונים.


היו"ר זאב אלקין:

האם אפשרי להביא זאת למחר? נניח, חמש שנים אחרונות. 


ידידיה בן-שמחון:

אני אשתדל. 


היו"ר זאב אלקין:

אני מניח שפרסמתם את זה כל שנה, יכול להיות שהנתון קיים אפילו באינטרנט. 


רימה גלקין:


אם אפשר per מקצוע. 


היו"ר זאב אלקין:

לא. הוא  אמר שזה פילוח שייקח בין שבועות לחודשים. זה מאוד מעניין. הפילוח – מצד אחד לפי מקצועות, מצד שני לפי זמן שהות בארץ – זה פילוח שמרתק אותי, מרתק אותם, בהחלט את כולנו, אבל אותו נקבל כפי שאני מבין לא לפני סוף יולי, תחילת אוגוסט. 


עמיהוד בהט:


מה שאפשר לומר על פניו על המסמך הזה הוא דבר אחד בלבד. במסגרת הירידה הכללית שחלה במערכת החינוך בתוצאות בחינות הבגרות, בקרב קבוצות ייחודיות הדברים האלה משפיעים, מטבע הדברים, יותר. 


היו"ר זאב אלקין:

אתה מבין שאני יכול לנסח זאת בדיוק ההיפך? אני יכול להגיד שבגלל ירידה, היות ומספר העולים הוא מספר לא קטן במכלול של אוכלוסיית העולים, יכול להיות שאחת מהסיבות בירידה של הנתונים הכלל-ארציים, היא בין השאר גם הבעיות במספר העולים. 


עמיהוד בהט:


גם וגם. זה דו-סטרי. בכל זאת, מספר העולים שנבחנים במחזור אחד – מבין כל מאה אלף או כמה שנבחנים בכל הארץ – לא יכול להסביר את כל הירידה.


היו"ר זאב אלקין:

אבל הוא יכול לתרום את חלקו, במיוחד אם הירידה בו היא יותר מאשר הממוצע בארץ. 



על כמה תלמידים עולים מכלל הנבחנים לבגרות מדובר באחוזים? את הנתון הזה אני מניח אפשר להביא לקראת מחר. דווקא בשנתונים הגבוהים, אחוז העולים הוא יותר גבוה – אם אני זוכר נכון את הנתונים של הלשכה המרכזית לסטטיסטיקה – אבל תבדקו את זה, ייתכן שהגדרות הלשכה המרכזית לסטטיסטיקה לגבי עולים הן לא תואמות להגדרות שלכם. 


שאלה נוספת שלא ענית עליה היתה לגבי הכיוון השני – הבחינות שהן לא בחינות בגרות. האם יש משהו בעניין הזה, שנוגע להקלות, להתאמות?


עמיהוד בהט:


אני לא מכיר, זה לא אומר שאין, וגם לא בדקתי בכל הניירת שיצאה – אפילו מאתנו – לבתי הספר. אני לא מכיר נוהל רשמי מסודר אחד שבו נאמר שחובה – ודאי שלא חובה – לתת בחינות מותאמות לילדים בחטיבות הביניים או בגילאים יותר נמוכים. אבל, אני משוכנע באופן אינטואיטיבי לחלוטין שהדברים נעשים במערכת, ויכול להיות שזה אפילו מופיע במסמכים שלנו כהמלצה לשיעורי עזר – לאפשר לילד ולציין בתעודה שהוא מתקדם בצורה יפה, בהיותו תלמיד עולה חדש, אבל להגיד שאני יודע על מסמך ספציפי – אני לא יודע על כך. יכול להיות שאם נבדוק- נמצא משהו, אבל בטוח שהדברים האלה קורים במערכת. 


היו"ר זאב אלקין:

אני אסביר מדוע אני שואל – ואנחנו פותחים כעת בסבב ואז נשמע מהשטח מה קורה באמת. הרקע לשאלתי הוא מאוד ברור. נגיע בשבוע הבא לדיון על הנשירה, ונאמר לא פעם ולא פעמיים ולא על-ידי אלא על-ידי אנשים שעוסקים בכך, שאחד מהגורמים לנשירה זה תסכול לימודי של התלמיד בגלל הישגים נמוכים. 


כפי שאני מבין, התסכול הזה לא נולד בבחינת בגרות בסוף י"ב, אין לו לאן לנשור. לכן, אם זה נכון שהתסכול הלימודי הוא חלק מהגורמים לנשירה, ואם מחפשים את הדרך לנסות להתמודד עם תופעת הנשירה – יכול להיות שהבחינות הרגילות שאנחנו תמיד שוכחים מהן בלחץ של הדיון על בחינות הבגרות, הבחינות הרגילות בנושא הנשירה חשובות לא פחות, אולי יותר מאשר בחינות הבגרות. 


מה היכולת של המשרד להכתיב כאן מדיניות של התאמה, הקלות וכן הלאה – זה אתה צריך להגיד לנו. יכול להיות שתגיד: אנחנו לא יכולים, זה לא בידינו. 

עמיהוד בהט:


אני חושב שאין ספק, ותוכנית "שעל" שרימה הזכירה ועוד תוכניות אחרות שאנחנו מבצעים, יוצאות מנקודת ההנחה שההכנה לבחינות הבגרות מתחילה בשלבים מאוד מוקדמים, ודאי בחטיבות הביניים, ולכן יש היגיון רב בנושא וגם בשאלה כמובן. 


אני יכול לומר שהמשרד ודאי יכול להמליץ בחוזר למנהלים, שוב אני אומר: הכל כפוף, פה זה לא לתקציב כי הצעה לחוזר זה לא עולה כסף, אבל כפוף להיבטים פדגוגיים כאלה ואחרים, איך עושים את זה ומה עושים.


אני יכול ביתר קלות לומר כי הכדור בעניין הזה הוא מאוד אצלי. אני בהחלט יכול לנסות לגבש צוות חשיבה לפתח משהו בכיוון הזה – זה במהלך די מהיר לקראת שנה הבאה, לפחות ללכת בכיוונים כאלה ואחרים. כשאני אומר כיוונים, הכוונה היא דרגת החיוב וכו'. זה צריך להיעשות בדיון רציני, אבל בסך הכל זה בהחלט ניתן לביצוע. 

היו"ר זאב אלקין:

אם עכשיו אתם לא יכולים להציג תורה סדורה – וכפי שאתה אומר, במקרה הזה אתה לא כבול –  יכול להיות שלדיון הזה ניתן לחזור עוד לפני הפגרה.


עמיהוד בהט:


יכול להיות, אני צריך לבדוק. זה דיון בין שניים-שלושה אגפים. ראשי האגפים מקיימים בשבוע הבא דיון בנושא שכבר דובר בו בוועדה – אולפן ביסודי לכיתות א'-ב', כלומר האם טוב להוציא את הילד. הדיון יהיה עם שפ"י ועם האגף לחינוך יסודי, נדון ונראה עד היכן אפשר להחיל את הרעיונות. 


היו"ר זאב אלקין:

אנחנו מאוד נשמח אם ניתן לקיים את זה. אם אתה אומר שזה סוג דיון שאתה יכול לפני תחילת שנת הלימודים כבר להביא להמלצות או לחוזר – היות ואוגוסט הוא ממילא חודש מת במדינתנו – עד הפגרה ועד שנת הלימודים זה כמעט היינו-הך. אם אתה יכול לנסות להיערך לכך שלקראת סוף הדיונים במושב הזה עוד נקיים על כך דיון, שלא על בחינות בגרות, ותציג לנו לאן הגעתם. 


עמיהוד בהט:


בסדר. 


היו"ר זאב אלקין:

לדעתי, זה יתחבר גם לדיון על הנשירה שיתקיים פה בשבוע הבא. בזה תמו שאלות ההבהרה שלי ואני פותח את הדיון להתייחסויות, הצעות, תיקונים, שיפורים, התייחסות למציאות. 


אלי זרחין:

אדוני היושב-ראש, אני קודם כול מתנצל על ההפרעות שהיו במהלך הדיון. הנושא הזה הוא מאוד קשה, ואני אגיד כך. אם אנחנו רוצים לחפש גזענות כלפי עולים במשרד החינוך – זה המקום. זאת אומרת, אין משהו גזעני יותר במשרד החינוך, ואני אחזור על הרבה דברים שאודי לא יכול לדבר עליהם כפקיד המשרד. 

היו"ר זאב אלקין:

גם אתה היום איש המשרד.

אלי זרחין:


סליחה, אני לא עובד משרד. אני יועץ השרה, אבל אני לא עובד המשרד. אחד מהתנאים שלי לקחת את תפקיד יועץ השרה זה להגיד: אני לא אהיה עובד מדינה, לא אקבל כסף, ואשמור לעצמי זכות להיות פעיל ציבור. זה שהשרה הולכת לכיוון שלנו, זה לא אומר דבר, כי היא לא יכולה היום להיכנס לנעליים של אנשי המקצוע. 


אדוני היושב-ראש, אנחנו מעלים את הנושא הזה משנת 2002. היו כאן דיונים ואנחנו נחזור אליהם.


אני מבקש להבהיר כמה הבהרות לגבי דברים שנאמרו כאן. במשרד החינוך היום יש שש הגדרות למיהו עולה חדש. כל אגף, כל פקיד, קובע מה שמתחשק לו. למשל, אודי הציג לנו נתונים מי זה עולה חדש לבגרות, זוהי הגדרה אחת. 


היו"ר זאב אלקין:

עולה חדש להיבחנות. 


אלי זרחין:

אודי הציג לנו הגדרה אחרת מי זה עולה חדש לשעות עזר. אודי הציג לנו הגדרה שלישית מי זה עולה חדש לצורך סיוע בבחינות בגרות. מדובר על שלוש-ארבע שנים, כפי שהוא אמר.


היו"ר זאב אלקין:

גם לשעות עזר היה אותו דבר – לפחות כפי שאודי הציג את זה, כך אני הבנתי. 


אלי זרחין:

כשמשרד החינוך מפרסם נתונים על זכאות של עולים, הוא לוקח את אלה שעלו ארצה בחמש השנים האחרונות. 


היו"ר זאב אלקין:

זאת הגדרה שלישית.  זה נכון? 


עמיהוד בהט:


לא הבנתי למה הכוונה.


אלי זרחין:

הגדרה שפורסמה בעיתונות – זכאות בחינות בגרות של עולים – אגף הבחינות לוקח עד חמש שנים בארץ. תסתכל במצגת שלכם, כך זה פורסם במצגת משרד החינוך – עד חמש שנים בארץ. 


היו"ר זאב אלקין:

האם תוכל לבדוק זאת למחר?


עמיהוד בהט:


ודאי. 


אברהם מיכאלי:

מה זה נקרא זכאות? שעות נוספות או שיעורי עזר? 


קריאה:

שעות מותאמות לעולים. 


היו"ר זאב אלקין:

אני חושב שחשוב לך, כמו שחשוב לי, שגם משרד החינוך ישים לב לעניין הזה.

אלי זרחין:

הוא לא יכול לשים לב כי כל מחלקה זה משפחה אחרת. 


היו"ר זאב אלקין:

בשביל זה יש מנכ"ל. 


אברהם מיכאלי:



בשביל זה יש יועץ לשרה – שתרכז את כל הדברים ותשים לה על השולחן, שהיא תחליט. 


אלי זרחין:

חבר הכנסת מיכאלי, אגיד לך אחר כך מה אני חושב בנושא. 


בחדר זה, ב-7 בחודש פורסמו נתונים מאוד קשים. פורסם כאן נתון ש- 44% מהעולים שעלו בחמש שנים אחרונות – שסיימו כיתה י"ב – זכאים לבגרות. בחדר הזה, באותו חדר, פורסם נתון שני על-ידי יו"ר ועדת הקליטה, שרק 54% מהשנתון סיימו כיתה י"ב. זה אומר שאנחנו מדברים היום על 44% זכאים לבחינות בגרות מ- 54% מהשנתון, כאשר בשנתון אנחנו מדברים על בסביבות 20%. זהו נתון נוראי.


אברהם מיכאלי:


מדובר על כל העולים?


אלי זרחין:

עולי ברית המועצות. 


היו"ר זאב אלקין:


ארצות רווחה או רק ברית המועצות?


אלי זרחין:

כל הארצות, מלבד יוצאי אתיופיה.


אני לא נכנס להגדרות עולים, לצערי לא הכל תלוי באודי. היתה מישהי במקומו שהרסה את האולפנים, עברה לאגף הבחינות. ישבנו עם גברת רחלה שיפר בחדר והיא אמרה לנו – לפרוטוקול ולהקלטה: אני לא נותנת לעולים כלום, אתם גם כך מקבלים בארץ הכל. אתם תהיו כמו כולם. 


אברהם מיכאלי:

מדובר על פקיד או על פקידה?


אלי זרחין:

פקידה, זאת אשתו של שמעון שיפר. 


היו"ר זאב אלקין:


אלי, זה לא רלוונטי. דווקא בגלל שהיא לא כאן, זה לא רלוונטי.

אלי זרחין:

זה רלוונטי. אדוני, היא פקידת משרד, היא עובדת מדינה. זה שהיא לא כאן זאת החלטה שלה.


ידידיה בן-שמחון:


ודאי היא תכחיש את הדברים שלך. היא בחופשה עד ספטמבר.


אלי זרחין:

אנחנו העלינו כאן נושא לדיון, היתה כאן נציגה אילנה שוהמי – הציגה נתונים מאוד קשים על כך שעשר שנים לוקח לילד להגיע לרמת עברית שבה הוא יכול להיבחן. 


ואז, עמדה כאן המנהלת הכללית של המשרד, היום חברת הכנסת רונית תירוש, בישיבת ועדה של הכנסת – ויש לנו הקלטות וצילומים מ- 14 במאי 2003 – ואני מצטט את דבריה: "אני מתחייבת שבשבועות הקרובים יפורסמו הקלות והתאמות חדשות לבגרויות תלמידים עולים", ובתשובה ליושב-ראש הוועדה היא אומרת: "אני מתחייבת שההתאמות יהיו בתשס"ד ויקראו אותן כולם" – היא הצביעה על תניה, נערה שהבאנו והיתה בכיתה י' אז – "כלומר אז היא תוכל להביא לידי ביטוי את הידע שלה, בין אם זה בבחינה בעל-פה או בבחינה בשפת האם שלה, ואני מבטיחה שלא יהיה משקל לידיעת השפה העברית."היא הדגישה: מדובר על מקצועות הומניים ומדעיים. 


זוהי התחייבות של המשרד, שהפרו בכנסת, שיקרו לכנסת בפנים. 


היו"ר זאב אלקין:


ההתאמות פורסמו ב- 2003. הן לא חוללו את הדברים שנאמרו.


אלי זרחין:

גם לא פורסמו, אדוני היושב-ראש, זה לא נכון, כי לפי חוק חינוך חובה חינם – חה, חה, חה, סליחה – חוק מדינת ישראל, לפי חוק זה שר החינוך יקבע את הנחיות המשרד באמצעות חוזר מנכ"ל. חוזר מנכ"ל זאת הוראה חוקית שקיימת במשרד, וחוזר מנכ"ל האחרון שיצא לאור והראו אותו – זה היה בתשנ"ט 4(א), 1998. 


מאז, החוזר הזה הוא בתוקף. הוא לא בוטל. נערך דיון במשרד, גברת רחלה שיפר דיברה בדיון הזה – וגם נציגי שפ"י לא בדיוק תמכו בעולים – והיו התנגדויות גם של אנשים אחרים. 


היא אמרה מה שאמרה באותו דיון – אין בידי הפרוטוקול, לא יכול לצטט – ואז המנכ"לית החליטה שהיא לא מרשה לעצמה להוציא חוזר מנכ"ל, משום שהמנכ"לית לא הסכימה עם ההמלצות של הדרג שישב באותה ועדה, והיא סירבה לחתום על החוזר.


לא יצא חוזר, ואנחנו פועלים היום לפי הנחיה אישית של גברת רחלה שיפר – מנהלת לשעבר אגף הבחינות, שהיום היא בחל"ת, מאוד מקווים שהיא לא תחזור.


היו"ר זאב אלקין:


אלי, זה לא המקום. היא לא נמצאת כאן. זה לא ראוי. 


אלי זרחין:

יש היום מאבק של אנשים שרוצים לפגוע במדינת ישראל ולהוציא עולים לרחוב. אתה צודק, אדוני היושב-ראש, במה שאמרת קודם. תשאל את הילדים. רוב הילדים שמטופלים בקידום נוער בתוכנית הילה הם ילדים שנשרו בתיכון, הם לא נשרו בחטיבת ביניים. רובם נשרו בתיכון משום שלא הצליחו לעמוד בבחינות הבגרות, רוב הילדים ללא עבר פלילי, ללא התנהגות בעייתית לפני כן. אלה פשוט ילדים שלא היה להם מקום במסגרת חינוכית פורמלית בגלל בחינות הבגרות. 


הציפייה שלנו מן הוועדה, שהוועדה הנכבדה תדרוש ממשרד החינוך להוציא דחוף את אותם שינויים ש- 50 שנה נהגו בישראל, ושאדוני לא מכיר אותם, אבל במשך 50 שנה הם היו בישראל. 


אדוני לא צודק. אי אפשר להוציא הנחיות במרס. הנחיות צריכות לצאת טרם תחילת שנת הלימודים, מסיבה אחת – כי העניין הוא תקציבי. בחינות בעל-פה זה תקציב המשרד, צריך להעמיד כסף לשלם לבוחן.


אי אפשר לדבר על מקצועות רבי-מלל או דלי-מלל כי הבעיה העיקרית – ורימה יודעת זאת מבית-הספר כיועצת חינוכית- היא דווקא לא בביולוגיה. הבעיה העיקרית היא בתנ"ך, בספרות, בהיסטוריה ובלשון – אותן בחינות שבמשך 50 שנה עולים עשו בעל-פה.


היו"ר זאב אלקין:


אני דיברתי רק על שמונה שנים. מה היה לפני 91' אני לא יודע. הכושר שלי כהיסטוריון מעבר ל- 91' לא מגיע. 


אלי זרחין:

נקודה נוספת, ואני יודע שאנשים כאן אולי לא יסכימו אתי. אנחנו טוענים שהגדרה של עולה צריכה לכלול את הזמן שלו בארץ, ולא את הגיל שבו הוא עולה לישראל. אני מכיר עולה ותיק שנמצא 10 שנים בארץ והיום הוא בכיתה י"ב, ועולה ותיק שנמצא שנה וחצי בארץ והיום הוא בכיתה י"א.


אני חושב שההגדרות האלה של עולה ותיק ועולה חדש הן בסך הכול הגדרות נכונות – להפריד בין יותר חדשים ופחות חדשים – אבל הן צריכות לכלול זמן לימודים בארץ, ולא יכול להיות שילדה עלתה ארצה בכיתה ט', בגיל 14 וחצי; בכיתה י"א היא בגיל 16, עומדת לפני בחינות בגרות, היא שנה וחצי פלוס בארץ, אבל היא מוגדרת כעולה ותיקה כי עלתה ארצה בגיל 14 וחצי בכיתה ט', ועדיין אין לה עברית ואין לה יכולת לעשות דברים שהיא יכולה לעשות. 


היו"ר זאב אלקין:


אני רוצה להבין את עמדתך בנושא הזה, בשני מישורים. ראשית, עברתי על ההשוואה בין החוזר של 98' לחוזר של מנהלת אגף הבחינות של 2003, ומה שאני ראיתי – לרוב, ההגדרות של עולה ותיק תאמו את מה שפעם חל על כל העולים. זאת אומרת, שהקטגוריה של עולה חדש הוסיפה על קבוצה מסוימת של תלמידים, ולא גרעה כמעט מאף אחד. אם אני טועה – תקן אותי. 

אלי זרחין:

אתה טועה, אדוני היושב-ראש, כי מה שהיה עד רחלה שיפר - - -


היו"ר זאב אלקין:


שוב, בלי שמות.


אלי זרחין:

סליחה, החוזר הוא שלה. 


היו"ר זאב אלקין:


הוא שלה בתוקף תפקידה.


אלי זרחין:

משפטנים שלנו טוענים שלא היתה סמכות לעשות את זה, בניגוד לחוזר מנכ"ל, אז בואו נעזוב את זה. זה בניגוד לחוק.


אני רק אומר שההגדרה היתה: עולה – מי שלומד בבית-ספר בישראל עד ארבע שנים. 


היו"ר זאב אלקין:


אתה חוזר לחוזר 91'.


אלי זרחין:

כי 98' זה חוזר שביטל הכל. אדוני היושב-ראש, צריך להפריד. 98' זה החוזר החדש. נגדו היו כאן שבעה דיונים בוועדת הקליטה של הכנסת. כתוצאה מהדיונים יצא חוזר של מנהלת אגף הבחינות ב-2003.


היו"ר זאב אלקין:


שהוא לא בא לגרוע; הוא בא להוסיף. 


אלי זרחין:

הוא בא להוסיף ל- 98', אבל הוא עדיין לקח הרבה דברים שהיו ב- 91'.


היו"ר זאב אלקין:


נכון. ועוד שאלת הבהרה: כשאתה אומר שאתה מבקש לחזור להגדרה על-פי זמן לימודים בארץ, האם אתה מבקש את שתי ההגדרות וללכת על-פי הטובה בין השתיים, או לבטל את ההגדרה הנוכחית? 


אסביר מדוע אני שואל. גם בהגדרה הנוכחית יש מצבים, שלהיפך – זה  מיטיב עם העולים ולא גורע מהם. 


אלי זרחין:

קודם כול, עדיף שוועדת החריגים באגף הבחינות במשרד החינוך תדבר על הילד ולא על נושא סטנדרטים, ואז זה יפתור הרבה בעיות. אבל בגדול, אחרי המחקר היחיד המקיף של פרופ' אילנה שוהמי, אנחנו למדים היום שצריכה להיות הגדרה של עולה חדש ועולה ותיק, וההגדרות צריכות להיות כך: עולה חדש – מי שעלה ארצה ולומד בישראל עד ארבע שנים, ואם זה מסתיים בסוף י"א – זה מאריך בעוד שנה; עולה ותיק – עד עשר שנים. זה כפי שהמחקר אומר, כי זוהי בעצם האסמכתא היחידה שקיימת. 


אני אענה על השאלה לגבי הבחינות בבתי-הספר.


היו"ר זאב אלקין:


אני מבקש להבהיר את עמדתך, ואני מתרגם זאת למצב הקיים היום.


אלי זרחין:


שעולה חדש זה מי שלומד בישראל עד ארבע שנים. 


היו"ר זאב אלקין:


והמצב היום הוא מי שעלה מגיל 15. לגבי בחינות בגרות, למעשה ההגדרה שלך כמעט ולא מוסיפה, זה יוצא כמעט אותו דבר. להגיד מי שעלה מגיל 15, או להגיד שיש זכאות למי שנמצא בארץ ארבע שנים – זה כמעט אותו דבר, כי ילדים מגיעים לבחינות בגרות בגיל 17-18.

אלי זרחין:

מה פתאום.  במקצועות החובה, מי שבוחר שאלון מיוחד של עולים – רשאי להתחיל להיבחן רק ב-י"א. בכל שאר הבחינות הוא מתחיל בכיתה י'. למשל, אם הוא לומד במגמת מדעי המחשב, יש לו שש בחינות בכיתה י'. 


היו"ר זאב אלקין:


שזה גיל 15. 


אלי זרחין:

והוא רק עכשיו עלה ארצה, אבל אם הוא עלה בגיל 14.5 בכיתה ט' – הוא כבר נחשב עולה ותיק.


היו"ר זאב אלקין:


זאת אומרת, שההגדרה שלך לגבי הילדים האלה יכולה לשנות דרמטית. 


אלי זרחין:

כן, זמן בארץ. זמן בארץ גם מחייב את הילד ללמוד עברית. הוא ידע שאם היום הוא בגיל 12 בכיתה ו', זה לא יפטור אותו מלימודי עברית, כי בתיכון הוא ילמד כילד רגיל, ואם נותנים לו אולפן לעברית – הוא יצטרך ללמוד עברית. המטרה שלנו היא לבחון את הילד בידע, לא בעברית – במקצועות מתמטיקה, ביולוגיה. 

כמה תשובות לשאלות שלך. בבתי-הספר אין הנחיה פורמלית לגבי בחינות שהן לא בחינות בגרות. יש המלצות של רוב המפמ"רים על כך שבאותם מקצועות שבהם ילד ניגש לבחינת בגרות בסוף שנה, יבחנו אותו עם אותן התאמות במהלך השנה. זה אומר שגם ציון מגן בית-ספרי – למרות שזה לא חובה – ב- 99.9% מקבל היום ילד, באישור מפמ"ר, עם אותן הקלות שיש היום. 

אין את זה בחטיבות ביניים, אין שום הטבות לילדים בחטיבות ביניים. אחד מהטיעונים הפדגוגיים לכך הוא שצריך לחייב את הילד ללמוד יותר חזק, כי עדיין לא מדובר במבחנים. 


היו"ר זאב אלקין:

האם בחטיבה העליונה יש את זה?


אלי זרחין:
לא פורמלית, אבל יש המלצות מאוד ברורות של מפמ"רים, ומניסיון שלנו בשטח – אני לא מכיר מקרה שילד – במקצוע שבו הוא נבחן בסוף השנה בבגרות – ביקש את זה ולא קיבל. זה גם אינטרס של בית-הספר.

כשאנחנו מדברים על שינוי, ניקח לדוגמה את האנגלית. ב- 98', החליטו בבגרות של שלוש וארבע יחידות שעל unseen ילד חייב לענות בעברית, בכתב. ילד לא יודע לענות בעברית בכתב, אז החליטה מנהלת אגף הבחינות – בהתנגדות של מפמ"רית אנגלית, שאפשר להזמינה לכאן – שילד יענה בשפת האם שלו, וכתבה מה זה שפת האם: רוסית או אמהרית.


אברהם מיכאלי:
איזה שפות היו אי פעם?


אלי זרחין:
כל השפות. פנו לפיקוח, ושאלו את הפיקוח. ההוראה הזאת חלה מ- 98'. 

למשל, ילד בא מגרוזיה, לא יודע רוסית, יודע רק גרוזינית – יש מורה בבית-ספר דוברת גרוזינית, היא לא יכולה לעשות את זה היום. יש הרבה ילדים עולים ותיקים בגיל 12 שלא יודעים לכתוב. 

אומרת רימה גלקין: מפמ"רית אנגלית מסכימה; בואו ניתן לילד בחירה – או שהוא יענה בשפת האם, או שיענה בעברית ויקבל עשר נקודות בונוס. אמרה מנהלת אגף הבחינות: לא, לא יהיה בונוס, רק ברוסית. יש היום בעיה: או שילד לא יודע לכתוב רוסית, או שהוא בא מאוקראינה או מגרוזיה, וגם אם יודע לכתוב, זה לא ברוסית או באמהרית. 


אברהם מיכאלי:
מה ההיגיון שעומד מאחורי זה?


היו"ר זאב אלקין:

בנושא של ההיגיון אנחנו ניסינו לעשות תחקיר, ודחינו אותו למחר. משרד החינוך לקח על עצמו לחפש היגיון. בנושא כמה שאלות ששאלנו לגבי הסיבות, סיכמנו שתנסו להביא לנו למחר את התשובות. 


אלי זרחין:
עוד נקודה של היגיון. החליטה מנהלת אגף הבחינות, בבקשה אישית של המנכ"לית לשעבר,  לאפשר במקצועות דלי-מלל תרגום שאלון לשפת האם. הוסיפה מנהלת אגף הבחינות בסוגריים: רוסית בלבד.


היו"ר זאב אלקין:

שמענו עכשיו שגם באמהרית במתמטיקה.


אלי זרחין:
אבל ארגנטינאים לא יודעים עדיין אמהרית. כאן לא מדובר על כסף, כאן לא צריך בוחן, מדובר רק על שאלון. ילד עונה בעברית, אז למה אסור לתרגם לו? 

דוגמה: מפמ"רית במקצוע עיצוב החליטה בשנה שעברה לעשות ניסיון. קיבלה אישור מיוחד של המנכ"לית ואפשרה לילדים להיבחן ברוסית בבגרות. לא היו נכשלים בבחינה. ויותר מזה – כל הילדים שעשו את הבחינה למדו בכיתות לב, הכוון – כיתות ללא בגרות. לא היו נכשלים.


היו"ר זאב אלקין:

ובשנה קודם לכן, כשעשו את הבחינה בעברית?


אלי זרחין:
ילדים לא עשו בחינות בכלל. בכיתות הכוון – וזאת נקודה שכדאי לך לדון עליה – בכיתות ללא בגרות בתיכונים, רוב התלמידים הם עולים, והם עולים לא בגלל שהם חלשים. משום שהעברית שלהם נמוכה, והם לא יכולים לגשת לבחינת בגרות, אז אין טעם להכניס אותם לכיתה רגילה. נותנים לילד מבדק של מכון סולד כדי לאבחן אם הוא מתאים להכוון או לא מתאים,  הוא לא עובר שם מבחן בעברית, מקבל פחות מ- 49 והולך לכיתת הכוון, ופעמים רבות הילד הזה הוא ילד חכם.

הציפייה מהוועדה היא שייצאו מכאן דרישות מהנהלת המשרד לשנות את הדברים האלה- עם היגיון, בלי היגיון.  בגלל השינויים שיש השנה במשרד, אני מאוד אופטימי בנושא.


היו"ר זאב אלקין:

אני מציע שנמשיך בסבב. אם תספיקו – תגיבו היום; אם לא – נמשיך מחר כי ממילא יש נושאים שלקחתם כשיעורי בית לקראת הדיון של מחר.


ידידיה בן-שמחון:

אם עקבתי אחרי דבריך, הטענות שקשורות לאגף הבחינות הן למה אין בחינות בעל-פה גם במקצועות החובה.  שאלת מדוע פתאום החמירו בשנת 91' – קודם ניתן היה לעשות בחינה בעל-פה, ועכשיו לא.  כי התפתחנו ועשינו שאלון לרמה שתתאים לעולה חדש. 


אלי זרחין:
הוא היה גם אז.


ידידיה בן-שמחון:

ב- 91' לא היה. 


אלי זרחין:
יש שתי עוזרות שעשו בחינה ב-94' עם שאלון עולים. 


ידידיה בן-שמחון:

סליחה. שאלון עולים לא היה. שאלון עולים זה דבר חדש מלפני כמה שנים בלבד. אני אבדוק למחר ואוכל להגיד. 

שאלון של עולה חדש, זוהי התחשבות ממדרגה ראשונה. אני רוצה להזכיר, אדוני היושב-ראש,  שכל שאלון כזה עולה 30,000 שקל. אמרת לדוגמה: ביולוגיה בספרדית. אולי חמישה אנשים ייבחנו: אחד בעפולה, אחד באילת, וכו'.


היו"ר זאב אלקין:

שאלון שכבר קיים, לתרגם אותו לספרדית עולה 30,000 שקל?


ידידיה בן-שמחון:

כן. 30,000 שקל עולה שאלון – גם מתורגם. יש כל מיני בעיות טקסטואליות. כדי להכין שאלון ב- 30,000 שקל לעשרה נבחנים שנמצאים בארץ – צריך למצוא מישהו שגם יודע ספרדית, גם יודע ביולוגיה.


דבורה גיני מלקי:
אבל זה להציל חיים של מישהו.


ידידיה בן-שמחון:

באמת, רבותי. עם הכסף הזה אפשר לעשות דברים אחרים. 


היו"ר זאב אלקין:

אתה לא מדבר על הכנת שאלון חדש, אלא על שאלון קיים – עצם תרגומו.


ידידיה בן-שמחון:

גם תרגום עולה 30,000 שקל. יש פה בעיות טקסטואליות. אפילו בערבית, מילה אחת לא בדיוק זהה לשאלון, זה יכול להכשיל. 

עמיהוד בהט:

אדוני היושב-ראש, אני רוצה לחזור על מה שאמרתי בתחילה, ואני חושב שזה צריך להיות הכיוון מבחינתנו. 

אנחנו לא רק שומעים את הדברים שנאמרים, אלא גם רושמים אותם וגם לוקחים אותם מאוד מאוד ברצינות. חלקם הנכבד הוא לא חדש, ואלי יודע שזה לא חדש.


אלי זרחין:
אתה האחרון שיש לנו טענות אליו. 


עמיהוד בהט:
אנחנו רושמים ונבדוק. אני חושב שצריך להיערך דיון פדגוגי משמעותי, דיון תקציבי משמעותי – לחבר בין השניים ולראות היכן הדברים עומדים. לכן, ה- 30,000 שקל – עם השאלה של המחקר של שוהמי ושותפיה, צריכים לבוא בד בבד, ולתת את התשובות. זה בעצם מה שאני לוקח מהדברים. 


היו"ר זאב אלקין:


זה ברור. אני מניח שבגלל חוסר ניסיוני אני לא מבין מדוע, אבל מהניסיון שלי בחיים הקודמים ומניסיון קצר שכבר צברתי בוועדת הכספים ובוועדת החינוך, אני עוד לא מצליח להבין מדוע תרגום שאלון קיים צריך לעלות 30,000 שקל. 


אברהם מיכאלי:

מה זה שייך לוועדת הכספים? אני לא מבין בכלל טיעון כזה. 30,000 שקל לתרגם שאלון אפילו של עשרה עמודים? אני לא מאמין. 


אלי זרחין:

להבהרה – בית-ספר חייב, עד סיום הרישום לבחינה, להודיע לאגף הבחינות כמה העתקים של שאלונים ברוסית או באמהרית הוא צריך. לא מפיצים את כל השאלונים ברוסית. בית-ספר אומר שהוא צריך ארבעה שאלונים – מדפיסים עבורו ארבעה העתקים. מי שלא ביקש – לא יכול לקבל. 


אברהם מיכאלי:

ההדפסה לא עולה כסף. התרגום עולה כסף. 


היו"ר זאב אלקין:


זה שמדפיסים מספר עותקים מוגבל – זה ברור מדוע, כי לא רוצים שיסתובבו שאלונים בחוץ, אבל עדיין את ההיגיון הזה לא הבנתי. אם תצליח להסביר לנו – אני אשמח, אתה לא חייב היום, אולי מחר. אני מכיר היטב תעריפי תרגום סופר מקצועי עם תוספות, במקרה עסקתי בזה במקום העבודה הקודם שלי. על תעריף כזה בחיים בארץ לא שמעתי. 


ידידיה בן-שמחון:


אנחנו מדברים על בחינת בגרות. כל מילה – יש לה משמעות בלתי רגילה. יכול להיות שהתרגום הוא לא חופף במאה אחוז, ולכן הוא טעה ולא הבין בדיוק מה היתה המשמעות. 


אנחנו מתרגמים שאלונים גם מעברית לערבית – כל שנה יש טענות שהתרגום לא היה מוצלח, ולכן נכשלו תלמידים או לא ידעו בדיוק לענות. 

אברהם מיכאלי:

מי אמר שהניסוח בעברית הוא מוצלח?


היו"ר זאב אלקין:


היא הנותנת. אתה אומר שלמרות הטענות, אתם מתרגמים את זה לערבית. אם תבוא אלינו ותגיד: המשרד לא מוכן לתרגם את זה לצרפתית – יש לנו מספר לא מבוטל של תלמידים עולים מצרפת – המשרד לא מוכן לתרגם לצרפתית כי זה עולה 30,000 שקל, ומצד שני, חוששים לעשות את זה יותר זול שמא תיפול טעות – נקיים על כך דיון ונתייחס, אבל אני חייב להגיד שאם זאת הטענה, קשה לי מאוד לקבל אותה. 


מצד אחד, אתה אומר לתלמיד: אין לי עבורך מענה. אני מודה, כמשרד חינוך, מבחינה מקצועית שעדיף לעשות את זה – כי אתה עושה את זה ברוסית ואמהרית, אתה עושה זאת לא בגללי ולא בגללו - - -


ידידיה בן-שמחון:


מספר התלמידים הוא רב יותר.


היו"ר זאב אלקין:


כן, אבל זה אומר שמקצועית אתה חושב שזה דבר טוב. לא היית עושה זאת אם לא היית חושב שזה דבר טוב.


אם מקצועית אתה חושב שזה דבר טוב, אבל מצד שני, הרף של איכות התרגום הוא כזה גבוה – שעולה על כל טקסט אחר מתורגם  במדינת ישראל שאי-פעם שמעתי – שבגלל זה אתה לא מפעיל את זה, אני מתקשה להבין את זה.


אם הברירה היא לא לעשות או לעשות עם רף כל כך גבוה, אולי בכל זאת עדיף לעשות עם רף קצת יותר נמוך, אבל לעשות. אם יש למשרד 30,000 שקל לאיכות כזאת בכל השפות הרלוונטיות – מצוין, אני לא נכנס לכיס של המשרד, אבל אם אין לו ולא עושים את זה- הייתי פונה אליכם בשאלה האם בכל זאת לא לשקול להוזיל את התרגום וכן לעשות – למרות הסכנה שמישהו יערער, כי הנה אתה אומר שגם ב- 30,000 שקל מערערים בערבית. זאת רק שאלה סטטיסטית כמה ערעורים אתה תקבל. על אותם חמישה תלמידים בצרפתית – והם לא חמישה, הם יותר – רוב הסיכויים, סטטיסטית, שלא תקבל ערעורים על השפה. 


יכול להיות שתרגום לאלפי תלמידים בערבית – מספיק 30,000 שקל, ותרגום למאות תלמידים בצרפתית יכול להיות יותר זול. 


אברהם מיכאלי:

אני מקבל את ההערה של אודי בהט שכל דבר שאפשר לשמוע ולדון עליו מחדש – מקובל עלינו. לכן אנחנו יושבים פה. אינני יודע כמה ועדות משנה הקדישו לנושא כזה בכמה קדנציות אחרונות בכנסת. תן לנו את הקרדיט שאם אנחנו החלטנו שאנחנו רוצים להיכנס לזה – אכן רוצים. 


לא יכול להיות שיעלו בפנינו נימוקים – אלא אם כן נחליט בוועדה הזאת שתלמיד אחד לא שווה שיעשה בגרות, ולא יתרגמו עבורו שאלון – אבל לא בטוח שהמצב הוא כזה. אין מצב כזה של שאלון לתלמיד אחד בכל הארץ – לא נראה לי וזה לא הגיוני, ואם כן, אז נתמודד עם בעיה כזאת באופן חריג. 


אבל, להעלות טיעון שהתרגום עולה כסף, ולכן כמות מסוימת של תלמידים לא יגשו לבחינות בגרות - בכל הכבוד, המשרד חוטא לתפקידו. התקציב לא מהווה שיקול במקרים האלה, אלא אם כן מוצאים פתרון אחר לאותו עולה באותה ספרדית, גרוזינית, או פורטוגזית. לא יודע כמה ילדים כאלה ישנם, אבל צריך לתת להם פתרון, והטיעון שהתרגום עולה הרבה כסף הוא לא הגיוני. אני לא מקבל את זה, גם אני באתי מתחום שבו אני מקבל חוות דעת מתורגמות בשפה הכי מקצועית, וזה עולה לי הרבה הרבה פחות. 


אני מוכן לקבל כנושא לדיון האם תלמיד אחד או שניים – "שווה" להשקיע בשבילם לתרגם מבחן בגרות או להתייחס אליו באופן ספציפי, כשפה זרה, אבל כאן זה יהיה דיון עקרוני ולא דיון על כמה עולה תרגום. 


היו"ר זאב אלקין:


אני אנהג כדרך מורי ורבי, יושב-ראש ועדת החינוך, הרב מלכיאור, והיות ואנחנו דנים בנושא חינוך, כל עוד שהתלמידים בעצמם רוצים להגיב – יש להם זכות קדימה, ולכן אתן את זכות הדיבור לטלי שטייניץ.


טלי שטייניץ:


תודה רבה. טלי שטייניץ, דוברת מועצת נוער מחוז ירושלים, ונציגה במועצת תלמידים ונוער ארצית. 

עמיהוד בהט:

איפה את לומדת?


טלי שטייניץ:

אני לומדת באולפנה לאמנויות בירושלים. אני חושבת שזה אולי סוג של תהייה, אולי קצת של חוצפה, כי משרד החינוך מקבל כמובן מאליו שעולה 30,000 שקל לעשות בחינת בגרות. הוא לא נגד זה, הוא מקבל את זה כמובן מאליו, ואני חושבת שזה באמת לא בסדר.


דבר שני – גם אם יש חמישה תלמידים או שניים, או אפילו אחד בכל הארץ שצריך תרגום בצרפתית – יש התחייבות להביא לו את התרגום הזה. הכמות לא משנה. אני חושבת שיש את המחויבות לתת לו את זה, וחבל שזה מה שיגרום לתלמיד להיכשל או לא לקבל תעודת בגרות – בגלל שאין לו את התרגום והוא אינו יכול להשתמש בשפה שלו. 


אברהם מיכאל:

טלי, אני מסכים אתך  - הדיון צריך להיות עקרוני ולא כמה כסף זה עולה.


רימה גלקין:

הנושא הוא מאוד מורכב – אנחנו לא דנים רק על רכישת שפה ובגרויות; אנחנו דנים על המשך החיים של בני הנוער, כשמלכתחילה, נקודת הזינוק של ילדים עולים ואיכות הבגרות שלהם יותר נמוכות מאשר של ילידי הארץ. מלכתחילה, לילד עולה חדש קשה מאוד להתחרות – גם בכניסה לאוניברסיטה – עם ילדים שעברית היא שפת האם שלהם. 


אני יכולה להוסיף - בנוסף למחקר של אילנה שוהמי שדיברנו עליו - את המחקר שעשיתי ואני אשמח להציג אותו כשנדבר על נוער בסיכון. התקופה שילד נמצא בארץ – בין שלוש לשש שנים, זאת תקופה קריטית שבה ניתן לראות נסיגה  בכל תחומי ההשתלבות של ילדים בחברה חדשה – אם זה הישגים לימודיים, אם זה תפיסת זהות, התנהגות, התנהגות סיכון, וכו'. 


בין שלוש לשש שנים זאת בדיוק אותה תקופה שילדים עולים מוגדרים כעולים ותיקים שיש להם זכות לגשת לבחינה מותאמת לעולים, כאשר משרד החינוך לצערי הרב, לא מעביר שום שעה לתגבור לעולים. 


חשוב מאוד להבין את הנקודה הזאת. למשל, בבית-הספר שבו אני עובדת כיועצת חינוכית יש שבעה-שמונה ילדים שהם עולים ותיקים, שיש להם זכות בחירה – לפי אותו חוזר מנכ"ל שאלי דיבר עליו ואגף הבחינות הציג – יש אפשרות לבחור. 

הדבר הכי משמעותי, שהתוכניות הן שונות. כלומר, אם ילד בוחר לעשות בחינה מותאמת לעולים בתנ"ך, ספרות ואזרחות – מישהו צריך ללמד את הילד הזה לפי תוכנית שהיא תוכנית אחרת, כשלמשרד החינוך אין שעות כדי ללמד. אנחנו אומרים לילד: יש לך זכות לבחור, כשאתה לא יכול לממש את הזכות שלך.


היו"ר זאב אלקין:

האם שאלון מותאם הוא לא רק מותאם מבחינת השפה, אלא הוא עם תכנים אחרים?


אלי זרחין:
זה חומר אחר לגמרי. 


רימה גלקין:
התוכנית היא שונה. יש כמה נושאים שהם חופפים, ויש נושאים שהם שונים לגמרי. ברגע שיש קבוצת ילדים שבוחרים לעשות בחינה מותאמת למשל בתנ"ך, קשה לי לראות שילד עולה חדש יכול להתמודד עם בחינה בתנ"ך – ואנחנו נראה בנתונים, שמקצוע תנ"ך הוא המקצוע הכי בעייתי לא רק לילידי הארץ אלא גם לעולים. מישהו צריך ללמד את הילד תוכנית מיוחדת, כשבעצם עבורו בית-הספר לא מקבל שום שעה, ואז מתחילה מלחמה שהיא תלויית אנשים שנמצאים במערכת. 

בא מנהל בית-ספר ואומר: למה שאני אתן שלוש שעות תנ"ך לשלושה עולים שלך? את שלוש שעות התנ"ך האלה אני יכול לתת ל- 30 ילדים שיש להם ציון נמוך, כדי לקדם אותם. זה דבר ראשון והכי משמעותי שצריך לקחת בחשבון. 

נקודה נוספת שאני חייבת להתייחס אליה היא נושא של ועדות חריגים – יש לי ניסיון גם כיועצת חינוכית בבית-ספר שבו כ- 75% עד 80% הם יוצאי ברית המועצות, ולפני שנה בזכאות לבגרות הגענו ל- 87%. כרגע אנחנו עומדים במצב של 83% -84%, עדיין אין תוצאות סופיות. 

אני חושבת שיש פה מקום גם ללמוד מבתי-ספר שכן מצליחים. אנחנו לא בית-ספר יחיד במדינת ישראל. 

יש לי ניסיון מצוין לגבי ועדת חריגים מלפני שנתיים, כאשר איתרתי ביוזמתי את אותם ילדים שיש להם פער של כמה חודשים עד שנה – הייתי צריכה לנמק נימוק מקצועי מדוע הילד הזה לא סיים את רכישת השפה. 

היה לי תלמיד מצטיין – תלמיד של 90, אבל אמרתי: הוא תלמיד של 100, למה שהוא יסיים ב- 90? הילד נזכר שהוא החל את לימודיו ב-1 בספטמבר כאשר ב-5 בספטמבר הוא היה בן 12, כלומר כבר לא עולה. חמישה ימים היו חסרים לו. ואז פתאום נזכרנו שבאותם חמישה ימים היתה שביתה במערכת החינוך, הילד התחיל ללמוד ב-6 בספטמבר ואז באופן אוטומטי הוא נחשב כעולה חדש.

השנה כן פנינו, לא קיבלנו תשובה. 


אלי זרחין:
לא אישרו לאף אחד.


רימה גלקין:
נושא של תרגום שאלונים. מבחינתי – גם כאשת מקצוע – אני מתנגדת לתרגום שאלונים, ולא בגלל עניין כספי. אילו הייתי חושבת שזה עניין של 30,000 שקל – תאמינו לי, הייתי נלחמת גם כאשת ציבור, גם כאשת חינוך. 

צריך להבין שילדים לומדים בבית-ספר במערכת החינוך בשפה העברית. ילד יושב שנה, שנתיים, שלוש, ארבע – הוא לומד את כל המונחים, את כל המושגים בשפה העברית. לילד אין את השפה המקצועית בשפת האם. 

היו"ר זאב אלקין:

איך את מסבירה את המחקר של שוהמי?

רימה גלקין:

זה ברור שיש הבדל. דרך אגב, אילנה שוהמי לא עושה השוואה בין בעל-פה לבין בכתב; היא עושה הבחנה בין שפה תקשורתית, שזו שפה יומיומית – לבין שפה - - -


היו"ר זאב אלקין:

הם עשו כאן מדידה מה קורה כאשר יש תרגום של שאלון לשפת המוצא של הילד, והיא טוענת שההבדל הוא דרמטי. זה לא אחד במקום השני, מדובר על שני שאלונים. 


רימה גלקין:
למשל במקצועות ריאליים, שילוב של שאלות – כך שיש לילד אפשרות לקרוא את השאלה גם בעברית וגם ברוסית – נותן אפשרות לילד לבחור בין זה לזה.

היתה לי הפתעה השנה. הניסיון המוצלח ביותר השנה, שקיבלנו בבית-הספר שאלון בגרות בתנ"ך וראינו בו שאלות בעברית ותרגום השאלה לרוסית. זה משהו חדש, שראינו השנה.


דנה גורדון:
אותו שאלון, בשתי השפות?


היו"ר זאב אלקין:

אמרו לנו מאגף הבחינות, שהמצב היום שבמתמטיקה התלמיד מקבל נוסח שאלון בעברית, וצמוד אליו תרגום לרוסית. האם אני מבין נכון?


רימה גלקין:
מדובר בשני שאלונים שונים. 


היו"ר זאב אלקין:

לא. זה אותו שאלון. 


רימה גלקין:
במתמטיקה? או שאלון ברוסית, או שאלון בעברית. 


אלי זרחין:
גם וגם. 


עמיהוד בהט:
גם בתנ"ך ובספרות.


היו"ר זאב אלקין:

זה קורה גם בתנ"ך ובספרות?

רימה גלקין:
בתנ"ך, אני כרגע מדברת ברמה של שאלות, לא טקסט שהילד צריך לנתח, אלא שאלה – וזהו לדעתי כבר הישג מאוד משמעותי. 

אם אני כבר נוגעת בתנ"ך, מדוע למשל לא לאפשר לילדים עולים לא לתרגם, אלא להשתמש בזמן המבחן בספר תנ"ך גם בעברית וגם ברוסית. הרי תנ"ך זה גם שפה. אין ספק שלילד עולה חדש מאוד קשה ללמוד גם עברית וגם תנ"ך כשפה.


אברהם מיכאלי:
במבחן זה אסור בפועל?


רימה גלקין:
בשיעורים כן מאפשרים לילדים. במבחן בגרות אסור להשתמש בספר תנ"ך ברוסית. בעברית כן. 


אברהם מיכאלי:
זה לא הגיוני. 


רימה גלקין:
זה למשל יכול מאוד לסייע לילדים. 

עמיהוד בהט:
אני לא נכנס כרגע להסברים פדגוגיים, אני מציע שנעשה זאת בשלב מאוחר יותר כשתתגבש המדיניות במשרד. 


היו"ר זאב אלקין:

לגבי המדיניות הקיימת אתה יכול לתת הסברים. 


עמיהוד בהט:
אני יכול לומר שבעניין של התנ"ך המתורגם, היה על כך דיון מאוד ארוך במשרד החינוך, והסיכום שאין תנ"ך מתורגם הוא החלטה על בסיס פדגוגי ולא על בסיס תקציבי. 


היו"ר זאב אלקין:

לא נספיק כבר היום, אבל אשמח מחר לשמוע את הנימוקים הפדגוגיים. היות ואנחנו לא נמצאים בדיונים, אתם בשבילנו השליחים של המשרד.


רימה גלקין:

מקצוע נוסף הוא האנגלית, שאלי דיבר עליו. בחוזר מנכ"ל יש הגדרות מצוינות, פרט לנושא אנגלית. מה כתוב לגבי אנגלית? שמפמ"רית, מפקחת,  רשאית להחליט לגבי התאמות. 

השנה נתקלתי במצב שבו המפמ"רית החליטה שלמרות שילדים עולים זכאים במשך שש שנים לכל ההתאמות האלה – על-פי ההגדרה ותיק או חדש – מפמ"רית לאנגלית החליטה ששימוש במילון אנגלי-רוסי ניתן רק לילדים שנמצאים בארץ עד חמש שנים. 

התחלתי להרים טלפונים, לא הבנתי איפה ההיגיון שילד צריך לתרגם משפה זרה אנגלית לשפה שעבורו היא עדיין זרה – עברית, ואם הילד לא מכיר את המילה בעברית, הוא לא מבין את הטקסט. אני שואלת איפה ההיגיון שבמשך שש שנים יש את כל ההתאמות, ובנושא אנגלית ושימוש במילון – הנושא הזה נתון לשיקול דעתה של מפמ"רית. זה נושא שכן הייתי רוצה שנדון בו .

נקודה אחרונה – הייתי מאוד רוצה שבהמשך יעלה נושא של עולים צעירים – לא רק ילדים ונוער – כי שם יש לנו בעיה קריטית של בחורים שהשתחררו מהצבא. אני חושבת שזה נושא לדיון.


היו"ר זאב אלקין:

הזדמנות שנייה לבגרות. אני אשמח אם מחר נגיע לזה.


רימה גלקין:
נושא זכויות שהילדים האלה לא מימשו בעבר.


היו"ר זאב אלקין:

בנושא האחרון אני אשמח שמחר, את ואחרים תתייחסו לזה. 


דבורה גיני מלקי:
אני שמחה שהגברת העלתה את הנקודה שרציתי להעלות – שאוצר המילים של הילדים הוא חצי עברי וחצי רוסי, או חצי עברי וחצי צרפתי, וצריך לתת לכך מענה. זה מענה רגיש תרבות אמיתי, כי השפה שלהם היא לא זה ולא זה, אלא משהו באמצע, ולכן אולי הנושא של בחינות בעל-פה יכול לתת את ההתאמות על המקום, ואולי זה גם יעלה פחות מ- 30,000 שקל. 


אברהם מיכאלי:
אינני יודע מי מהפורום הזה עבר את החוויה של להיות עולה חדש. אני רוצה להעיד עדות אישית. 

אני הגעתי לארץ לכיתה ט', לא ידעתי מילה בעברית – זה היה נכון לפני כ-30 שנה, אבל אני לא יודע אם ילדים משתנים. הילדים הם אותם ילדים, והבעיות אותן בעיות. 

כשמגיעים לבגרות בכיתה י"א ובכיתה י"ב – אינני יודע אם אז היו קיימות ההגדרות של עולה חדש – אני עליתי ב- 71' ואני אומר לכם ששלוש שנים לאחר העלייה ארצה, לגשת למבחן בגרות זאת טראומה. טראומה בעברית.

אני כרגע מדבר על השפה העברית. אני למדתי במוסד שבו כמעט כולם היו ישראלים, והיה יותר קל ללמוד את העברית. לגשת בכיתה י"א לבגרות – לא משנה באיזה מקצוע – זאת טראומה. 

לכן, כאשר יש את התרגומים – וכרגע שמעתי שהיום אין את זה בכל השפות - - -


היו"ר זאב אלקין:

ולא בכל המקצועות. 


אברהם מיכאלי:
התרגומים מאוד עוזרים. ילד שנכנס למבחן בהיסטוריה או למבחן בתנ"ך, או למבחן אחר– התרגום הזה, או מישהו שעומד לידו ונותן לו את התחושה שהוא מבין את התוכן של השאלה – זה מאוד חשוב ומעלה את הביטחון העצמי של הילד. 

לכן, כל הניתוח הפדגוגי והתיאורטי – אני רוצה לראות את אותו מפקח שיושב ומנתח – שיישב לרגע בכיסא של הילד. נקודה אחת מאוד חשובה – במיוחד אצל העליות מארצות הרווחה- הרי הילדים באים עם רקע לימודי מאוד גבוה, בכל הכבוד לארץ, ברמה הרבה יותר גבוהה מאשר בארץ. אני הגעתי לכיתה ט' – מכיתה ז' הקפיצו אותי לכיתה ט' כי רמת הלימודים שלי כבר היתה יותר מכיתה ט'. צריך להבין שאין שום סיבה שהילדים האלה לא יגיעו לבגרות של 95% או 100%, כי הילדים האלה באו עם רקע מאוד מאוד חזק. 

הייתי יושב-ראש ועד הורים בבית-ספר באור יהודה – קראו לו בית-ספר של עולים – היו שם הרבה ילדים מבוכרה. עד שהילדים האלה הגיעו, רמת בית הספר היתה הרבה יותר נמוכה; הילדים באו כילדים עולים חדשים לחלוטין, שנה-שנתיים בבית ספר, ורמת הלימודים של בית הספר עלתה – כי הילדים האלה באים עם רקע של לימודים גבוהים יחסית, כל הקושי שלהם הוא בשפה ובתקשורת. פעמים רבות, במבחני הבגרות הם מוציאים ציונים נמוכים בגלל אותה תקשורת, אותה הבנה של השאלות, וזה דבר שהכי חורה לי שהילדים האלה בסוף יוצאים עם בגרות נמוכה, לאוניברסיטה הם לא יכולים להגיע למה שהם רוצים להגיע, וכך דבר גורר דבר.

צריך לקחת את כל התחושה הזאת בחשבון, לגבי כל המרכיבים של מבחני הבגרות – ואני פונה בעיקר למערכת של משרד החינוך. כישראלי, קל לי כעת לנתח, אבל  מכיוון שעברתי זאת על בשרי, צריך לתת לכך רגישות יתרה – לא כסף צריך להיות המכריע, אם רוצים לדאוג לילדים. הרבה דברים בארץ אפשר לספור לפי כסף ולא לעשות אותם. 

הילדים האלה באים עם פוטנציאל, גם עולי אתיופיה. נתקלתי בבתי הספר שילדים עולי אתיופיה באים ממקומות מסוימים עם רמת לימודים מאוד גבוהה, הבעיה שלהם היא לתקשר עם בית הספר. ואז בסוף, הילדים האלה נחשבים כילדים עם בעיות חינוך מיוחדות. 

לכן, התקשורת היא מאוד חשובה. בשנתיים אי אפשר ללמד עברית, צריך לקרות נס גדול כדי להתמודד עם העברית בבחינות הבגרות, אבל צריך להתייחס לבחינות הבגרות כאל שלב מאוד מכריע אצל הילדים האלה כדי שהם יעברו את הבגרות בהצלחה. 


היו"ר זאב אלקין:

אני מסכם סיכום ביניים. למחר, משרד החינוך לקח על עצמו לבדוק כמה דברים. ראשית, ביקשנו ניסוח כתוב מהן התוכניות שפועלות בתחום של עזר והכנה לבגרויות, מעבר לאותן שעות עזר שמוענקות – תיאור קצר של כל התוכניות, על איזה סוג אוכלוסייה זה חל ומה היקף התלמידים שמשתמשים בזה. זה לגבי ההכנה ושעות העזר.

שאלה שנייה שנשמח אם תתנו עליה תשובה היא מה הסיבה לפער שעלה כאן בין הזכאות לשעות עזר לבין הזכאות לבחינות . 


עמיהוד בהט:
אין תשובה.


היו"ר זאב אלקין:

במלים אחרות, תקציבית. 

שאלה שלישית היתה לאגף הבחינות לבדוק מה היו הנימוקים לשינוי שבעיקר התרחש בשנת 98' – ירידה מכל הרעיון של בחינות בעל-פה ברוב המקצועות וירידה מכל הרעיון של בחינה בשפת האם. אלה ההבדלים העיקריים בין החוזר של 91 ' לזה של 98'. 


ידידיה בן-שמחון:

אני חושב שעניתי. אמרתי שאז לא היו בחינות מיוחדות. 


היו"ר זאב אלקין:

אתה ענית. אם תרצה – אנחנו נקבל את זה כתשובה רשמית ונתייחס לזה, אבל אני הייתי מציע – כדאי שתבדוק. אמרת בעצמך שחידשתי לך לגבי דברים שהיו ב- 91'. 


ידידיה בן-שמחון:

אני לא מתעסק בהיסטוריה של הדברים. 

היו"ר זאב אלקין:

אתה מייצג כאן משרד שהיתה לו מדיניות, וזכותנו להקשות למה המשרד שינה את המדיניות. זה שזה קרה כשלא היית בתפקיד – זה בסדר גמור, אבל תפקידך לבדוק במשרד מה היתה הסיבה לשינוי המדיניות, מה גם שנשמעים הרבה קולות שהמדיניות ההיא היתה יותר טובה, ויש מחקר שבזמנו הוצג למשרד, שהוא תומך בדיוק במדיניות ההיא. 

זה לגבי עניין הבחינות, ואמרנו שנקיים גם דיון על כל התוכניות של הזדמנות שנייה – גם פה, אודי, יש לך מה לחדש לנו. מה קורה עם תלמיד עולה שלא עבר בגרות, מה האפשרויות שעומדות בפניו. 


עמיהוד בהט:
אנחנו נבדוק את זה.


היו"ר זאב אלקין:

אודי, לקחת על עצמך להביא לנו ניסיון לחזור לא רק לשנה שעברה אלא גם כמה שנים אחורה – מהי התוצאה הכללית לגבי העולים בבגרות, ושאלה אחרונה שנוגעת לשניכם היא לגבי ההגדרות. למה ההגדרה בפילוח של תוצאות בגרות זה חמש שנים? 


רימה גלקין:
פורסמה בעיתון כתבה. 


היו"ר זאב אלקין:

או שיש הסבר לכך, או שצריכים לתקן את זה. 


רימה גלקין:
היתה כתבה בעיתון שלקחו כדוגמה וסקרו חמש שנים אחורה.


היו"ר זאב אלקין:

אודי, אתה למשל אמרת שיש ירידה של 4% השנה לעומת שנה שעברה, ובשנה שעברה היתה ירידה של 4% לעומת השנה שלפני כן. ה- 4% האלה מודדים משהו, ואנחנו רוצים לדעת מהו. האם זה עולים שהם זכאים לשעות עזר; האם זה עולים שהם עולים חדשים?


עמיהוד בהט:
עולים שהם זכאים לבגרות. 


היו"ר זאב אלקין:

מה זה עולים, לפי ההגדרה הזאת? כשהמשרד מפרסם ירידה – בין העולים יש ירידה של 4% - מה הוא מגדיר כעולים? זה ניסוח השאלה. 

תודה רבה, הישיבה נעולה.



הישיבה ננעלה בשעה 11:05.
